open-index/open-wikipedia-markdown huggingface dataset:
奕訢

**奕訢**姓**愛新覺羅氏**。清宣宗第六子，母曰孝靜成皇后。

## 年少得志

王與文宗同在書房，肄武事，共制槍法二十八勢、刀法十八勢。宣宗賜以名，槍曰「**棣華協力**」，刀曰「**寶鍔宣威**」，並以白虹刀賜奕訢。文宗即位，遵遺詔封為**恭親王**。咸豐二年四月，分府，命仍在內廷行走。以內大臣辦理巡防，命仍佩白虹刀。十月，王在軍機大臣上行走。四年，迭授都統、右宗正、宗令。五年四月，以畿輔肅清，予優敘 。七月，孝靜成皇后崩，文宗責王禮儀疏略，罷軍機大臣、宗令、都統，仍在內廷行走，上書房讀書。七年五月，复授都統。九年四月，授內大臣。

## 夾輔內外
十年八月，英吉利、法蘭西兵逼京師，文宗命怡親王載垣、尚書穆廕與議和，誘執英使巴夏禮，與戰，師不利。文宗北奔熱河，召回載垣、穆廕，授王欽差便宜行事全權大臣。王出駐長辛店，奏請飭統兵大臣激勵兵心，以維大局。克勤郡王慶惠等奏釋巴夏禮，趣王入城議和。英、法兵焚圓明園。豫親王義道等奏啟城，許英、法兵入。王入城與議和，定約，悉從英、法人條款，奏請降旨宣示，並自請議處。上諭曰：「恭親王辦理撫局，本屬不易。朕深諒苦衷，毋庸議處。」十二月，奏通商善後諸事。初設總理各國事務衙門，命王與大學士桂良、侍郎文祥領其事。王疏請訓練京師旗兵，並以吉林、黑龍江與俄羅斯相議練兵籌餉。文宗命都統勝保議練京兵，將軍景淳等議練東三省兵。

十一年七月，文宗崩，王請奔赴，兩太后召見，諭以贊襄政務王大臣載垣、端華、肅順等擅政狀。穆宗侍兩太后奉文宗喪還京師，譴黜載垣等，授「議政王」，在軍機處行走。命王爵世襲，食親王雙俸，並免召對叩拜、奏事書名。王堅辭世襲，尋命兼宗令、領神機營。

## 三落三起

同治元年，上就傅，兩太后命王弘德殿行走，稽察課程。三年，清兵平洪秀全，江寧克復。上諭曰：「恭親王自授議政王，於今三載。東南兵事方殷，用人行政，徵兵籌餉，深資贊畫，弼亮忠勤。加封貝勒，以授其子輔國公載澂，並封載濬輔國公、載瀅不入八分輔國公。」四年三月，兩太后諭責王信任親戚，內廷召對，時有不檢，罷議政王及一切職任。尋以惇親王奕誴、醇郡王奕譞及通政使王拯、御史孫翼謀、內閣學士殷兆鏞、左副都御史潘祖廕、內閣侍讀學士王維珍、給事中廣誠等奏請任用，廣誠語尤切。兩太后命仍在內廷行走，管理總理各國事務衙門。王入謝，痛哭引咎，兩太后复諭：「王親信重臣，相關休戚，期望既厚，責備不得不嚴。仍在軍機大臣上行走。」

七年二月，西捻逼畿輔，命節制各路統兵大臣。授右宗正。十一年九月，穆宗大婚，復命王爵世襲。十二年正月，穆宗親政，十三年七月，上諭責王召對失儀，降郡王，仍在軍機大臣上行走，並奪載澂貝勒。翌日，以兩太后命復親王世襲及載澂爵。十二月，上疾有間，於雙俸外復加賜親王俸。旋復加劇，遂崩。德宗即位，復命免召對叩拜、奏事書名。

光緒元年，署宗令。十年，法蘭西征越南，王與軍機大臣不欲輕言戰，言路交章論劾。西太后諭責王等委靡因循，罷軍機大臣，歸第養疾。十二年十月，复雙俸。自是國及甲數，歲時祀事賜神糕，節序輒有賞賚，以為常。二十年，日本征朝鮮，太后急召王入見，復起王管理總理各國事務衙門。並總理海軍，會同辦理軍務，內廷行走。仍諭王疾未癒，免常川入直。尋又命王督辦軍務，節制各路統兵大臣。十一月，授軍機大臣。二十四年，授宗令。王疾作，閏三月增劇，上奉太后三臨視，四月薨，年六十七。德宗再臨奠，輟朝五日，持服十五日。諡曰「**忠**」，配享太廟，並諭：「王忠誠匡弼，悉協機宜，諸臣當以王為法。」

## 子嗣
;載澂
:同治初，封貝勒加郡王銜。光緒十一年卒，賜諡**果敏**。
:無子，遂以載瀅子溥偉為載澂後。王薨，溥偉襲恭親王爵。
;載瀅
:出為鍾端郡王奕硉後，襲貝勒。十五年，賞郡王銜。廿六年，坐罪革爵。
;載濬
:同治五年，早夭。
;載潢
:光緒十一年，早夭。
;榮壽固倫公主
:桂良女瓜爾佳氏所生。同治五年，下嫁一等公景壽子志端。十年，志端卒，入宮侍西太后。

## 引據

分類:清列傳
愛過之後來臨的

《**愛過之後來臨的**》，東瀛電視劇，始播於Coupang Play，李世榮、坂口健太郎主演，洪宗玄、中村杏共演。按其事，謂有一女，大韓民國紅，而立之年，立一軒，逢一男，自日本，曰青木潤吾。

## 題名
其朝鮮題「사랑 후에 오는 것들」即朝鮮言「愛過之後來臨的」之近音。

## 鏈
*Coupang Play

分類:令和電視劇
曹太伯

**太伯**，一作**大伯**，姬姓，名**脾**。乃周諸侯曹之次代國君。周文王之孫，曹叔振鐸之子也。叔振鐸薨，脾即位為曹君，號大伯，脾薨，子平嗣立，即仲君也。
## 據
* 《史記·管蔡世家》

分類:曹世家
曹宮伯

**曹宮伯**，姬姓，名**侯**。乃周諸侯曹之第四代國君。太伯之孫，仲君之子也。仲君薨，侯即位為曹君，號宮伯，侯薨，子雲嗣立，即孝伯也。
## 據
* 《史記·管蔡世家》
分類:曹世家
曹仲君

**曹仲君**，姬姓，名**平**。乃周諸侯曹之第三代國君。曹叔振鐸之孫，太伯之子也。太伯薨，平即位為曹君，號仲君，平薨，子侯嗣立，即宮伯也。
## 據
* 《史記·管蔡世家》

分類:曹世家
曹孝伯

**曹孝伯**，姬姓，名**雲**。乃周諸侯曹之第五代國君。仲君之孫，宮伯之子也。仲君薨，侯即位為曹君，號孝伯，雲薨，子喜嗣立，即夷伯也。
## 子
* 夷伯喜
* 幽伯彊
* 戴伯蘇
## 據
* 《史記·管蔡世家》
分類:曹世家
曹戴伯

**曹戴伯**，姬姓，名**蘇**，十二諸侯年表作**鮮**。乃周諸侯曹之第八代國君。孝伯之子，夷伯、幽伯之弟也。

幽伯九年，蘇殺幽伯而代之。戴伯元年，周宣王已立三歲。三十年，戴伯薨，子兕即位，即惠伯也。
## 據
* 《史記·管蔡世家》

分類:曹世家
曹惠伯

**曹惠伯**，姬姓，名**兕**，乃周諸侯曹之第九代國君。戴伯之子也。十二諸侯年表作惠公**伯雉**，註引孫檢曰：曹惠伯或名**雉**，或名**弟**，或復名**弟兕**也。

戴伯三十年，戴伯薨，兕即位。惠伯二十五年，周幽王為犬戎所殺，周平王東徙，諸侯畔之。三十六年，惠伯薨。子石甫即位。
## 子
* 石甫
* 穆公武
## 據
* 《史記·管蔡世家》

分類:曹世家
曹伯石甫

**曹伯石甫**，姬姓，名**石甫**，乃周時曹第十君。惠伯之子也。惠伯三十六年，惠伯薨，石甫即位。石甫弟武殺之，代立，是為穆公。
## 據
* 《史記·管蔡世家》

分類:曹世家
曹穆公

**曹穆公**，一作**繆公**，姬姓，名**武**，乃周時曹第十一君。惠伯之子，石甫之弟也。惠伯三十六年，惠伯薨，石甫即位。武殺之，代立，是為穆公。穆公三年薨，子終生嗣，是為桓公。
## 據
* 《史記·管蔡世家》
分類:曹世家
曹伯陽

**曹伯陽**，姬姓，名**伯陽**，乃周時曹之末君。靖公之子也。

靖公四年薨，伯陽即位。伯陽四年（魯定公十二年）衛伐曹克郊。五年，衛伐曹。十年（魯哀公三年），宋伐曹，十三年，宋伐曹。十四年，宋人圍曹，鄭救之，侵宋。十五年春，宋公伐曹，將還宋大夫禇師子肥，國人詬之。子肥不行，曹師待之。宋景公聞之，怒命反之，遂滅曹，以伯陽歸。
## 據
* 《史記·管蔡世家》
分類:曹世家
齊癸公

**齊癸公**，姜姓，名**慈母**。索隱世本作「**庮公慈母**」，譙周亦曰「**祭公慈母**」也。乃周諸侯齊之第四代國君。丁公之孫，乙公之子也。乙公薨，慈母即位為齊君，號癸公，慈母薨，子不辰嗣立，即哀公也。哀公，索隱世本作「不臣」，譙周亦作「不辰」。
## 據
* 《史記·齊太公世家》

分類:姜齊世家
齊胡公

**齊胡公**，姜姓，名**靜**。乃周諸侯齊之第六代國君。癸公之子，哀公之弟也。

哀公時，紀侯譖之周夷王，王烹哀公，而立靜是為胡公。太公封於營邱，比及五世，皆反葬於周。胡公徙都薄姑。周厲王時，胡公弟山怨胡公，乃與其黨，率營邱人襲攻殺胡公而自立，是為獻公。

## 據
* 《史記·齊太公世家》

分類:姜齊世家
仲雍

**仲雍**，姬姓，乃周諸侯吳之第二代國君也。周太王之子，吳太伯之弟，季歷之兄也。

季歴賢而有聖子昌，太王欲立季歴，以及昌。於是太伯、仲雍二人，乃犇荆蠻，斷髪文身，示不可用，以避季歴。太伯居梅里，自號勾吳。太伯卒，無子，弟仲雍立，是為吳仲雍，仲雍卒，子季簡立。冢在吳鄉常熟縣西海虞山上，與言偃冢並列。

## 據
* 《史記·吳太伯世家》

分類:吳王世家
周章

**周章**，姬姓，乃商末周初吳之第五君，季簡之孫，叔達之子也。

叔達卒，周章立。是時周武王克殷，求太伯、仲雍之後。得周章，周章已君吳，因而封之。又封周章弟虞仲，於周之北故夏墟，是為虞仲，列為諸侯。周章卒，子熊遂立。

## 據
* 《史記·吳太伯世家》

分類:吳王世家
燕僖侯

**燕僖侯**，姬姓，名**莊**，乃周時燕之第十一君。惠侯之子也。

惠侯卒，子僖侯立。是歲，周宣王初即位。僖侯二十一年，鄭桓公初封於鄭。僖侯二十三年，齊伐燕取桑丘，僖侯三十六年（宣王三十七年），僖侯薨。子頃侯立。

## 據
* 《史記·燕召公世家》
*《史記·十二諸侯年表》
分類:燕王世家
季簡

**季簡**，姬姓，乃商末周初吳之第三君，吳仲雍之子也。

太伯、仲雍二人奔荆蠻，斷髪文身，自號勾吳。太伯卒，無子，弟仲雍立，是為吳仲雍，仲雍卒，季簡立。季簡卒，子叔達立。

## 據
* 《史記·吳太伯世家》

分類:吳王世家
叔達

**叔達**，姬姓，乃商末周初吳之第四君，仲雍之孫，季簡之子也。

太伯、仲雍二人奔荆蠻，斷髪文身，自號勾吳。太伯卒，無子，弟仲雍立，仲雍卒，季簡立。季簡卒，叔達立。叔達卒，子周章立。周章始為諸侯。

## 據
* 《史記·吳太伯世家》

分類:吳王世家
燕孝公

**燕孝公**，姬姓，乃周時之燕君。

獻公薨，孝公即位，孝公薨，成公即位。《史記·燕召公世家》作孝公凡十五年，元年乃前四六四年，十五年乃前四五〇年。然楊寬《戰國史》據《竹書紀年》，考孝公前為簡公，而無獻公，孝公凡四十三年，元年乃前四九七年，四十三年乃前四五五年。繆文遠以孝公前為獻公，凡十年，元年乃前四六四年，十年乃前四五五年。

## 據
* 《史記·燕召公世家》
*方詩銘《中國歷史紀元表》
*陳久金《中朝日越四國歷史紀年表》
分類:燕王世家
燕獻公

**燕獻公**，姬姓，乃周時之燕君。

簡公薨，獻公即位，獻公薨，孝公即位。《史記·燕召公世家》作獻公凡二十八年，元年乃前四九二年，十五年乃前四六五年。然楊寬《戰國史》據《竹書紀年》，考孝公前為簡公，而無獻公，孝公凡四十三年，元年乃前四九七年，四十三年乃前四五五年。

## 據
* 《史記·燕召公世家》
*方詩銘《中國歷史紀元表》
*陳久金《中朝日越四國歷史紀年表》
分類:燕王世家
燕簡公

**燕簡公**，姬姓，乃周時之燕君。

平公十九年（魯定公五年）薨，簡公即位，簡公十二年（魯哀公二年）薨，獻公即位，《竹書紀年》云孝公即位。《史記·燕召公世家》作簡公元年乃前五〇四年，十二年乃前四九三年。然楊寬《戰國史》據《竹書紀年》，考孝公前為簡公，而無獻公，簡公凡七年，元年乃前五〇四年，七年乃前四九八年。
## 據
* 《史記·燕召公世家》
*方詩銘《中國歷史紀元表》
*陳久金《中朝日越四國歷史紀年表》
分類:燕王世家
魯頃公

**魯頃公**，一作**傾公**，姬姓，名**讎**，乃周时魯之末君。湣公之子也。

湣公二十三年薨，子讎即位，是為頃公。頃公二年，秦抜楚之郢，楚頃襄王東徙于陳。十七年，赧王崩，周亡。十九年，楚伐魯，取徐州。年表云，頃公十八年取魯，魯君封于莒。

二十四年，楚考烈王伐滅魯，頃公亡，遷于卞邑，為家人，魯絶祀，頃公卒于柯。魯起周公至頃公，凡三十四世。

## 據
* 《史記·魯周公世家》

分類:魯公世家
渤海文王

**渤海文王**，渤海國第三代王也，**大**姓，諱**欽茂**，高王祚榮之孫，武王武藝之子也。

仁安十八年，武王薨，其子欽茂嗣立，改年大興。唐玄宗詔遣內侍段守簡往冊欽茂為渤海郡王，仍嗣其父為左驍衛大將軍、忽汗州都督。欽茂承詔赦其境內，遣使隨守簡入唐朝貢獻。加左金吾大將軍，天寶中，累加特進、太子詹事、賓客，天寶末，欽茂徙上京龍泉府，直舊國三百里忽汗河之東。訖玄宗世，朝獻者二十九。大興二十六年，唐代宗詔以渤海為國，欽茂進封國王，進檢校太尉。唐大曆中，朝唐二十五，累加拜司空、太尉。大興三十一年至大興三十九年，或頻遣使來朝，或間歲而至，或歲內二三至者。大興四十一年正月，遣使獻日本國舞女一十一人及方物。四月、十二月，使復至唐。大興四十六年五月、大興五十五年正月，皆遣使來朝，授其使大常靖為衛尉卿同正，令還蕃。八月，其王子大貞翰來朝，請備宿衛。大興五十八年正月，以來朝王子大清允為右衛將軍同正，其下三十餘人，拜官有差。唐貞元時，東南徙東京龍原府。大興三十八年改元寶曆，晚年復用大興。大興五十七年薨，諡文王，族弟元義立。
## 宗室
*父：大武藝
**弟：大都利行，世子
**弟：大蕃，左領軍衛員外大將軍
**弟：大義信
**弟：大勗進，左武衛大將軍
**妻：孝懿皇后
***子：大宏臨，世子
***子：大貞斡
***子：大英俊，質子
***子：大嵩璘
***次女：貞惠公主
***四女：貞孝公主
## 參
*《新唐書·渤海列傳》
渤海康王

**渤海康王**，渤海國第六代王也，**大**姓，諱**嵩璘**，文王欽茂之幼子也。

中興元年，姪成王華璵薨，嵩鄰立，改年正曆。正曆元年二月，唐德宗遣內常侍殷志贍冊大嵩璘為**渤海郡王**。四年，加銀青光祿大夫、檢校司空，進封**渤海國王**。嵩璘襲位，唐授其郡王、將軍而巳，嵩璘遣使敘理，故再加冊命。十一月，以王姪大能信為左驍衛中郎將、虞候、婁蕃長，都督茹富仇為右武衛將軍，放還。十一年，遣使朝唐。唐順宗加嵩璘金紫光祿大夫、檢校司空。十二年十月，唐憲宗加檢校太尉。十二月，遣使朝貢。唐建中、貞元間凡四來朝唐。十五年，薨，諡康王。子元瑜立。

## 參
*《新唐書·渤海列傳》
渤海定王

**渤海定王**，渤海國第七代王也，**大**姓，諱**元瑜**，康王嵩璘之子也。

正曆十五年，康王薨，元瑜立，改年永德。唐憲宗以元瑜為銀青光祿大夫、檢校祕書監、忽汗州都督，依前**渤海國王**。永德元年，遣使朝唐者二。永德三年，亦遣使朝唐。元瑜薨，諡**定王**。弟言義立。

## 參
*《新唐書·渤海列傳》
渤海僖王

**渤海僖王**，渤海國第八代王也，**大**姓，諱**言義**，康王嵩璘之子，定王元瑜之弟也。

永德三年，定王薨，言義立，權知國務，改年朱雀。朱雀元年，正月，唐憲宗授言義銀青光祿大夫、檢校祕書監、都督、渤海國王，遣內侍李重旻使焉，並襲王如故事。五年。言義薨，諡**僖王**。弟明忠立。

## 參
*《新唐書·渤海列傳》
大諲譔

**大諲譔**，渤海國末王也，**大**姓，諱**諲譔**，大瑋瑎之子也。

開平元年，遣王子大昭順入朝後梁。至貞明四年，凡六貢後梁。契丹神冊三年，貢於契丹。契丹天贊五年十二月，耶律阿保機曰：「所謂兩事，一事已畢，惟渤海世讎未雪，豈宜安駐！」乃舉兵親征渤海大諲譔。閏十二月，夜圍扶餘府。天贊六年正月，拔扶餘城，誅其守將。丙寅，命惕隱安端、前北府宰相蕭阿古只等將萬騎為先鋒，遇渤海老相兵，破之。皇太子倍、大元帥堯骨、南府宰相蘇、北院夷離菫斜涅赤，南院夷離菫叠里是夜圍忽汗城。己巳，諲譔請降。庚午，契丹駐軍於忽汗城南。辛未，諲譔素服，稾索牽羊，率僚屬三百餘人出降。阿保機優禮而釋之。丙子，阿保機遣近侍康末怛等十三人入城索兵器，為邏卒所害。丁醜，諲譔復叛，攻其城，破之。阿保機入城中。諲譔請罪馬前。阿保機以兵衞諲譔及族屬以出。祭告天地。復還軍中。二月庚寅，安邊、鄚頡、南海、定理等府及諸道節度、刺史朝契丹。壬辰，契丹大赦，改元天顯。以平渤海遣使報唐。甲午，阿保機入忽汗城，閱府庫物，賜從臣有差。丙午，改渤海國為東丹，忽汗城為天福。冊皇太子倍為人皇王以主之。以皇弟迭剌為左大相，渤海老相為右大相，渤海司徒大素賢為左次相，耶律羽之為右次相。三月戊午，遣夷離畢康默記、左僕射韓延徽攻長嶺府。己巳，安邊、鄚頡、定理三府反契丹，遣安端討之。丁醜，三府平。壬午，安端獻俘，誅安邊府叛帥二人。癸未，宴東丹國僚佐，頒賜有差。甲申，幸天福城。乙酉，班師，以大諲譔舉族行。五月辛酉，南海、定理二府復反契丹，大元帥堯骨討之。七月辛未，衞送大諲譔於契丹皇都西，築城以居之。賜諲譔名曰**烏魯古**，妻曰阿里只。
## 參
*《遼史·太祖本紀》
渤海簡王

**渤海簡王**，渤海國第九代王也，**大**姓，諱**明忠**，康王嵩璘之子，定王元瑜、僖王言義之弟也。

朱雀五年，僖王薨，明忠立，改年太始。妻為順穆皇后泰氏。太始元年，明忠薨，遣使朝唐，且告哀，諡**簡王**。無子，從父仁秀立，高王之裔不得為王也。
## 參
*《新唐書·渤海列傳》
大元義

**大元義**，渤海國第四代王也，**大**姓，諱**元義**，文王欽茂之族弟也。

欽茂徙都東京龍原府。大興五十七年薨，諡文王。子宏臨早死，族弟元義立。越明年，元義猜虐，國人殺之，推宏臨子華璵為王，復還上京龍泉府。
## 參
*《新唐書·渤海列傳》
渤海成王

**渤海成王**，渤海國第五代王也，**大**姓，諱**華璵**，文王欽茂之孫，世子宏臨之子也。

文王欽茂徙都東京龍原府，大興五十七年薨。時宏臨早死，文王族弟元義立。翌年，國人殺元義，推華璵為王，復還上京龍泉府，改年中興。華璵旋薨，諡曰成王，欽茂少子嵩鄰立。

## 參
*《新唐書·渤海列傳》
渤海宣王

**渤海宣王**，渤海國第十代王也，**大**姓，諱**仁秀**。其四世祖野勃，乃高王祚榮之弟也。

太始元年，簡王明忠薨，從父仁秀立，改年建興。五月，唐憲宗以知國務大仁秀為銀青光祿大夫、檢校祕書監、都督、渤海國王。建興二年閏正月，遣使朝唐，加大仁秀金紫光祿大夫、檢校司空。十二月，復遣使來朝唐。建興四年正月，又遣使來唐。建興六年二月，大叡等五人朝唐，請備宿衛。建興九年、建興十二年，皆遣使朝唐。唐元和中，渤海朝獻於唐，凡十六，長慶四，寶曆中，比歲修貢。仁秀頗能討伐海北諸部，開大境宇。建興十二年，仁秀薨，諡**宣王**，孫彝震立。
## 參
*《新唐書·渤海列傳》
大虔晃

**大虔晃**，渤海國第十二代王也，**大**姓，諱**虔晃**，乃宣王之弟、彝震之弟也。

咸和十一年，虔晃任中臺親公、大內相、兼殿中、安豐縣開國公。二十七年，彝震薨，虔晃立。唐懿宗時，渤海三朝獻於唐。立十四年薨，玄錫立。
## 參
*《新唐書·渤海列傳》
大玄錫

**大玄錫**，渤海國第十三代王也，**大**姓，諱**玄錫**。

唐懿宗時，渤海三朝獻於唐。咸通十二年，虔晃薨，玄錫立。遣楊成規等一百零五人使日本。乾符三年，遣政堂省孔目官楊中遠等一百零五人使日本。中和二年，遣裴頲等一百零五人使日本。玄錫立二十四年，乾寧二年薨，瑋瑎立。
## 參
*《新唐書·渤海列傳》
大瑋瑎

**大瑋瑎**，渤海國第十四代王也，**大**姓，諱**瑋瑎**。

乾寧二年，玄錫薨，瑋瑎立。十月，唐昭宗賜渤海王大瑋瑎敕書，翰林稱加官合是中書撰書意，諮報中書。乾寧三年，王子大封裔入唐進貢，與新羅使節於長安爭長。天祐三年，渤海人烏光賛以賓貢進士及第，新羅賓貢及第者崔彥撝爭次。約天祐四年，瑋瑎薨，諲譔立。
## 參
*《唐會要》卷五十七
燕成公

**燕成公**，姬姓，諱**載**，乃周時之燕君。

孝公薨，成公即位，成公十六年，薨，閔公即位。《史記·燕召公世家》作成公元年乃前四四九年，十六年乃前四三四年。然楊寬《戰國史》據《竹書紀年》，考成公元年乃前四五四年，十六年乃前四三九年。
## 據
* 《史記·燕召公世家》
*方詩銘《中國歷史紀元表》
分類:燕王世家
熊遂

**熊遂**，姬姓，乃周初吳之第六君，叔達之孫，周章之子也。周章始為諸侯。周章薨，熊遂立。熊遂卒，子柯相立。

## 據
* 《史記·吳太伯世家》

分類:吳王世家
柯相

**柯相**，姬姓，乃周初吳之第七君，周章之孫，熊遂之子也。周章始為諸侯。熊遂薨，柯相立為**吳子**。柯相卒，子彊鳩夷立。
## 據
* 《史記·吳太伯世家》
分類:吳王世家
彊鳩夷

**彊鳩夷**，姬姓，乃周初吳之第八君，熊遂之孫，柯相之子也。柯相薨，彊鳩夷立為**吳子**。彊鳩夷薨，子餘橋疑吾立。
## 據
* 《史記·吳太伯世家》
分類:吳王世家
餘橋疑吾

**餘橋疑吾**，姬姓，乃周時吳之第九君，柯相之孫，彊鳩夷之子也。彊鳩夷薨，餘橋疑吾立為**吳子**。餘橋疑吾薨，子柯盧立。
## 據
* 《史記·吳太伯世家》
分類:吳王世家
柯盧

**柯盧**，姬姓，乃周時吳之第十君，彊鳩夷之孫，餘橋疑吾之子也。餘橋疑吾薨，柯盧立為**吳子**。柯盧薨，子周繇立。
## 據
* 《史記·吳太伯世家》
分類:吳王世家
周繇

**周繇**，姬姓，乃周時吳之第十一君，餘橋疑吾之孫，柯盧之子也。柯盧薨，周繇立为**吳子**。周繇薨，子屈羽立。
## 據
* 《史記·吳太伯世家》
分類:吳王世家
燕僖公

**燕僖公**，一作**簡公**，姬姓，《竹書紀年》名**載**，乃周時之燕君。

閔公薨，僖公即位，僖公薨，桓公即位。《史記·燕召公世家》作簡公凡三十年，元年乃前四〇二年，三十年乃前三七三年。然楊寬《戰國史》據《竹書紀年》，考簡公凡四十二年，元年乃前四一四年，四十二年乃前三七三年。
## 據
* 《史記·燕召公世家》
*方詩銘《中國歷史紀元表》
分類:燕王世家
燕閔公

**燕閔公**，一作**湣公**，姬姓，乃周時之燕君。

成公薨，閔公即位，閔公薨，僖公即位。《史記·燕召公世家》作閔公凡三十一年，元年乃前四三三年，三十一年乃前四〇三年。然楊寬《戰國史》據《竹書紀年》，考閔公凡二十四年，元年乃前四三八年，二十四年乃前四一五年。
## 據
* 《史記·燕召公世家》
*方詩銘《中國歷史紀元表》
分類:燕王世家
夷吾

**夷吾**，姬姓，乃周時吳之第十三君，周繇之孫，屈羽之子也。屈羽薨，夷吾立為**吳子**。夷吾薨，子禽處立。
## 據
* 《史記·吳太伯世家》
分類:吳王世家
屈羽

**屈羽**，姬姓，乃周時吳之第十二君，柯盧之孫，周繇之子也。周繇薨，屈羽立為**吳子**。屈羽薨，子夷吾立。
## 據
* 《史記·吳太伯世家》
分類:吳王世家
禽處

**禽處**，姬姓，乃周時吳之第十四君，屈羽之孫，夷吾之子也。夷吾薨，禽處立為**吳子**。禽處薨，子轉立。
## 據
* 《史記·吳太伯世家》
分類:吳王世家
轉

**轉**，姬姓，乃周時吳之第十五君，夷吾之孫，禽處之子也。禽處薨，轉立為**吳子**。轉薨，子頗高立。
## 據
* 《史記·吳太伯世家》
分類:吳王世家
去齊

**去齊**，姬姓，乃周時吳之第十八君，頗高之孫，句卑之子也。句卑薨，去齊立為**吳子**。去齊薨，子壽夢立。
## 據
* 《史記·吳太伯世家》
分類:吳王世家
燕文公

**燕文公**者，其人有三。
*燕前文公，武公之子
*燕閔公，成公之子
*燕後文公，後桓公之子
宗伯

**宗伯**者，古官名也，司掌邦禮，始置西周。其職者，位列六卿，稍遜三公。而至禮部尙書及禮部侍郎，後世多以大小宗伯稱之。
## 據
*《周禮·春官》：「乃立春官宗伯，使帥其屬而掌邦禮，以佐王和邦國。禮官之屬，大宗伯卿一人，小宗伯中大夫二人。」
燕後文公

**燕文公**，姬姓，乃戰國時之燕君。桓公之子也。

桓公十一年薨，文公即位，是歲，秦獻公卒，秦益彊。二十八年，蘇秦始來見説公，公予車馬金帛以至趙，趙用之，因約六國為從長。秦惠文王以其女為太子婦，二十九年，公薨，太子即位，是為易王。
## 據
* 《史記·燕召公世家》
分類:燕王世家
句卑

**句卑**，姬姓，乃周時吳之第十七君，轉之孫，頗高之子也。頗高薨，句卑立為**吳子**。是時晉獻公滅周北虞公，以開晉伐虢也。句卑薨，子去齊立。
## 據
* 《史記·吳太伯世家》
分類:吳王世家
頗高

**頗高**，姬姓，乃周時吳之第十六君，禽處之孫，轉之子也。轉薨，頗高立為**吳子**。頗高薨，子句卑立。
## 據
* 《史記·吳太伯世家》
分類:吳王世家
燕惠公

**燕惠公**，《左傳》作**燕簡公**，姬姓，諱**款**，乃春秋時之燕君。懿公之子也。

惠公元年（魯襄公二十九年），齊高止奔燕。六年（魯昭公三年），惠公多嬖寵，欲去諸大夫而立其寵人。冬，燕大夫比以殺惠公之外嬖。惠公懼，奔齊。燕人立悼公。悼公三年（魯昭公六年），齊高偃如晉，請共伐燕，入其君。晉平公許，與齊伐燕，入惠公。悼公九年（魯昭公十二年）春，齊高偃帥師納燕惠公於陽，惠公至燕而薨。

## 據
* 《史記·燕召公世家》
* 《左傳·昭公》
分類:燕王世家
燕悼公

**燕悼公**，姬姓，乃春秋時之燕君。

惠公六年（魯昭公三年），燕大夫比以殺惠公之外嬖。惠公懼，奔齊。燕人立悼公。悼公三年（魯昭公六年），齊高偃如晉，請伐北燕也。士匄相士鞅，逆諸河，晉平公許之。十二月，齊景公遂伐北燕，將納簡公。晏子曰：「不入。燕有君矣，民不貳。吾君賄，左右諂諛，作大事不以信，未嘗可也。」悼公四年（魯昭公七年）正月，燕人行成，曰：「敝邑知罪，敢不聽命？先君之敝器，請以謝罪。」公孫皙曰：「受服而退，俟釁而動，可也。」二月戊午，盟於濡上。燕人歸燕姬，賂以瑤甕、玉櫝、鬥耳，不克而還。悼公九年（魯昭公十二年）春，齊高偃帥師納燕惠公於陽，惠公至燕而薨。悼公十年（魯昭公十三年）薨，共公立。《史記》作悼公七年，據《左傳》當為悼公十年。
## 據
* 《史記·燕召公世家》
* 《左傳·昭公》
分類:燕王世家
燕後桓公

**燕桓公**，姬姓，乃戰國時之燕君。

僖公四十二年（周烈王三年）薨，桓公即位，桓公四年，烈王崩，顯王立。桓公十一年（周顯王七年）薨，文公即位。
## 據
* 《史記·燕召公世家》
分類:燕王世家
燕共公

**燕共公**，姬姓，乃春秋時之燕君。

悼公十年（魯昭公十三年）薨，共公即位，共公五年（魯昭公十八年）薨，平公即位。

## 據
* 《史記·燕召公世家》
分類:燕王世家
燕平公

**燕平公**，姬姓，乃春秋時之燕君。

共公五年（魯昭公十八年）薨，平公即位，平公四年（魯昭公二十二年），周景王崩，敬王立。平公十九年（魯定公五年）薨，簡公即位。

## 據
* 《史記·燕召公世家》
分類:燕王世家
燕懿公

**燕懿公**，姬姓，乃春秋時之燕君。

文公十年（魯襄公二十四年）薨，懿公即位。懿公三年（魯襄公二十七年）諸侯盟於宋，懿公四年（魯襄公二十八年），懿公朝於晉。是年，周靈王崩，景王立。懿公薨，子惠公即位。

## 據
* 《史記·燕召公世家》
分類:燕王世家
燕前文公

**燕前文公**，姬姓，乃春秋時之燕君。

武公十九年（魯襄公十八年）薨，文公即位。《水經註·卷十一·易水》稱，「易水又東逕易縣故城南，昔燕文公徙易，即此城也」。文公六年（魯襄公二十四年）薨，懿公即位。
## 據
* 《史記·燕召公世家》
分類:燕王世家
燕武公

**燕武公**，姬姓，乃春秋時之燕君。

昭公十三年（魯成公十七年）薨，武公即位。武公二年（魯襄公元年），周簡王崩，靈王立。武公十九年（魯襄公十八年）薨，文公即位。

## 據
* 《史記·燕召公世家》
分類:燕王世家
燕昭公

**燕昭公**，姬姓，乃春秋時之燕君。

宣公十五年（魯成公四年）薨，昭公即位。昭公元年（魯成公五年），周定王崩，簡王立。昭公十三年（魯成公十七年）薨，武公即位。
## 據
* 《史記·燕召公世家》
分類:燕王世家
燕宣公

**燕宣公**，姬姓，乃春秋時之燕君。

桓公十六年（魯宣公七年）薨，宣公即位。宣公十五年（魯成公四年）薨，昭公即位。

## 據
* 《史記·燕召公世家》
分類:燕王世家
燕前桓公

**燕桓公**，姬姓，乃春秋時之燕君。古史考世本曰：襄伯生宣伯，無桓公。

襄公四十年（魯文公九年）薨，桓公即位。桓公五年（魯文公十四年），周頃王崩，匡王立。桓公十一年（魯宣公二年），匡王崩，定王立。桓公十六年（魯宣公七年）薨，宣公即位。

## 據
* 《史記·燕召公世家》
分類:燕王世家
燕襄公

**燕襄公**，姬姓，乃春秋時之燕君，莊公之子也。

莊公三十三年（魯僖公二年）薨，子襄公即位。襄公六年（魯僖公八年），周惠王崩，襄王立。襄公三十九年（魯文公八年），襄王崩，頃王立。襄公四十年（魯文公九年）薨，桓公即位。古史考世本曰：襄伯生宣伯，無桓公。
## 據
* 《史記·燕召公世家》
分類:燕王世家
燕莊公

**燕莊公**，姬姓，乃春秋時之燕君，桓侯之子也。

桓侯七年（魯莊公三年）薨，子莊公即位。莊公九年（魯莊公十二年），周莊王崩，僖王立。莊公十四年（魯莊公十七年），僖王崩，惠王立。莊公十六年（魯莊公十九年），王子頽伐周，不克，出奔温。冬，衛師、南燕師伐周，立子頽。莊公十七年（魯莊公二十年），鄭執南燕伯仲父，以惠王歸，處于櫟。莊公十八年（魯莊公二十一年）鄭伯納王，殺子頽。莊公二十七年（魯莊公三十年）山戎侵燕，冬，齊桓公伐山戎。莊公送齊桓公出境，齊桓公因割公所至地予燕，使燕共貢天子，如成周時職，使復修召公之法。莊公三十三年（魯僖公二年）薨，子襄公即位。
## 據
* 《史記·燕召公世家》
分類:燕王世家
燕桓侯

**燕桓侯**，姬姓，乃春秋時之燕君，宣侯之子也。

宣侯十三年（魯桓公十四年）薨，子桓侯即位。《史記集解》引《世本》桓侯徙臨易。古史考世本，自宣侯已上皆父子相傳，桓侯以下並不言屬，以其難明故也。桓侯元年（魯桓公十五年），周桓王崩，莊王立。桓侯七年（魯莊公三年）薨，子莊公即位。
## 據
* 《史記·燕召公世家》
分類:燕王世家
燕宣侯

**燕宣侯**，姬姓，乃春秋時之燕君，穆侯之子也。

穆侯十八年（魯桓公元年）薨，子宣侯即位。宣侯十三年（魯桓公十四年）薨，子桓侯即位。
## 據
* 《史記·燕召公世家》
分類:燕王世家
燕太子丹

縮圖|右
**燕太子丹**，姬姓，諱**丹**，乃戰國時之燕太子，燕王喜之子也。

丹入質於秦，亡歸，見秦且滅六國。秦兵臨易水，禍且至，乃陰養壯士。使荊軻獻督亢地圖及樊於期頭於秦。因襲刺秦王政，秦王覺，殺軻。使王翦擊燕。燕王喜徙居遼東，斬丹以獻秦，又三年，秦拔遼東，遂滅燕。
## 據
* 《史記·燕召公世家》
分類:周列傳
燕穆侯

**燕穆侯**，姬姓，乃春秋時之燕君，鄭侯之子也。

鄭侯三十六年薨，子穆侯即位。穆侯七年，魯隱公元年也。穆侯十八年（魯桓公元年）薨，子宣侯即位。
## 據
* 《史記·燕召公世家》
分類:燕王世家
燕鄭侯

**燕鄭侯**，姬姓，乃周時之燕君，哀侯之子也。哀侯二年薨，子鄭侯即位。《史記索隱》曰：「諡法無鄭，鄭是名也。」鄭侯三十六年薨，子穆侯即位。
## 據
* 《史記·燕召公世家》
分類:燕王世家
燕哀侯

**燕哀侯**，姬姓，乃周時之燕君，頃侯之子也。頃侯二十四年薨，子哀侯即位。哀侯二年薨，子鄭侯即位。
## 據
* 《史記·燕召公世家》
分類:燕王世家
公孫無知

**公孫無知**，姜姓，諱**無知**，乃春秋時之齊君。莊公之孫也。

僖公之母弟曰夷仲年，生公孫無知，有寵於僖公，衣服禮秩如適。襄公絀之。襄公使連稱、管至父戍葵丘。瓜時而往，曰：「及瓜而代。」期戍，公問不至。請代，弗許。故謀作亂。二人因無知以作亂。連稱有從妹在公宮，無寵，使間公，曰：「捷，吾以女為夫人。」襄公十二年（魯莊公八年）十二月，連稱、管至父遂弒襄公，而立無知。公孫無知虐於雍廩。翌年（魯莊公九年）春，雍廩殺無知。齊人立襄公之弟小白，是為桓公。
## 據
* 《史記·齊太公世家》
* 《左傳·莊公》
分類:姜齊世家
無虧

**無虧**，姜姓，諱**無虧**，號曰**武孟**，乃春秋時之齊君。桓公之庶長子也。

桓公之夫人三：王姬，徐嬴，蔡姬，皆無子。桓公好內，多內寵，內嬖如夫人者六人：長衛姬，生無虧；少衛姬，生惠公；鄭姬，生孝公；葛嬴，生昭公；密姬，生懿公，宋華子，生公子雍。桓公二十六年（魯閔公二年），桓公使公子無虧帥車三百乘、甲士三千人以戍曹。桓公與管仲屬孝公於宋襄公，以為太子。雍巫有寵於衛共姬，因寺人貂以薦羞於桓公，亦有寵，桓公許之立無虧。桓公四十三年（魯僖公十七年）十月乙亥，齊桓公薨。易牙入，與寺人貂因內寵以殺群吏，而立公子無虧。孝公奔宋。翌年春，宋襄公以曹、衛、邾諸侯伐齊。三月，齊人殺無虧。五月，宋敗齊師於甗，立孝公而還。
## 據
* 《史記·齊太公世家》
* 《左傳·僖公》
分類:姜齊世家
齊晏孺子

**齊晏孺子**，姜姓，諱**荼**，《左傳》作**安孺子**，乃春秋時之齊君。景公之幼子也。

景公嬖鬻姒之子荼，疾，使國夏、髙張立荼，置羣公子於萊。景公五十八年（魯哀公五年）秋九月，景公薨，公子嘉、駒、黔奔衛，陽生及鉏奔魯。翌年（魯哀公六年）夏六月，陳乞、鮑牧及諸大夫以甲入公宮，及國夏、髙張戰於莊。國夏奔莒，髙張、晏圉、弦施奔魯。秋八月，陳乞使召陽生，冬十月立之。使胡姬以安孺子荼如賴，去鬻姒。陽生即位為悼公，使朱毛遷晏孺子於駘，不至，殺諸野幕之下，葬諸殳冒淳。
## 據
* 《史記·齊太公世家》
* 《左傳·哀公》
分類:姜齊世家
齊康公

**齊康公**，姜姓，諱**貸**，乃姜齊之末君，宣公之子也。

宣公五十一年薨，子康公即位。康公淫於酒婦人，不聽政。康公十八年，田和始為諸侯，遷康公海濱。二十六年，康公薨，呂氏遂絶其祀，田氏卒有齊國。
## 據
* 《史記·齊太公世家》
分類:姜齊世家
齊宣公

**齊宣公**，姜姓，諱**積**，乃姜齊之君，平公之子也。

平公二十五年（魯悼公十二年），平公薨，子宣公即位。宣公四十八年，取魯之郕。明年，宣公與鄭人會西城，伐衛取母邱。五十一年，薨，田會自廩邱反。田布殺其大夫公孫孫，公孫會以廩丘叛於趙。田布圍廩丘，翟角、趙孔屑、韓師救廩丘，及田布戰於龍澤，田布敗逋。宣公子康公即位。
## 據
* 《史記·齊太公世家》
分類:姜齊世家
齊悼公

**齊悼公**，姜姓，諱**陽生**，乃春秋時之齊君，景公之子也。

景公五十八年（魯哀公五年）秋九月，景公薨，公子荼立，號晏孺子，陽生及公子鉏奔魯。翌年（魯哀公六年）夏六月，陳乞、鮑牧及諸大夫以甲入公宮，及國夏、髙張戰於莊。國夏奔莒，髙張、晏圉、弦施奔魯。秋八月，陳乞使召陽生，冬十月立之，陽生即位為悼公。使朱毛殺晏孺子於諸野幕之下。悼公之在魯也，取季孫肥妹魯季姬。既即位，使逆之。季姬淫，魯弗敢與。悼公三年（魯哀公八年）夏五月，鮑牧伐魯，取讙及闡。六月，悼公使如吳，請師伐魯。秋，及魯平，逆季姬以歸，殺鮑牧。冬十二月，以季姬嬖故，歸魯讙及闡。悼公四年（魯哀公九年）春，悼公使公孟綽辭師於吳。悼公五年（魯哀公十年）春，魯哀公會吳王夫差、邾君、郯君伐齊南鄙，師於鄎。國人弒悼公，赴於師。吳徐承帥舟師，將自海入齊，齊敗之，吳師乃還。夏，晉趙鞅帥師伐齊，取犁及轅，毀髙唐之郭，侵及賴而還。五月葬悼公，子簡公壬即位。
## 據
* 《史記·齊太公世家》
* 《左傳·哀公》
分類:姜齊世家
曹桓公

**曹桓公**，姬姓，名**終生**，乃春秋時之曹第十二君。穆公之子也。

穆公三年薨，桓公即位。桓公三十五年，魯隱公即位。三十七年（魯隱公三年）春三月，周平王崩，桓王立。五十五年（魯桓公十年）春正月，桓公薨，夏五月，葬桓公。子射姑嗣，是為莊公。
## 據
* 《史記·管蔡世家》
分類:曹世家
隱太子

**隱太子建成**，姓**李氏**，隴西人，唐高祖長子。

## 開國建勳
大業末，高祖捕賊汾、晉，建成攜家屬寄於河東。義旗初建，遣使密召之，建成與弟元吉間行赴太原。建成至，高祖大喜，拜左領軍大都督，封隴西郡公。引兵略西河郡，從平長安。義寧元年冬，隋恭帝拜唐國世子，開府、置僚屬。二年，授撫軍大將軍、東討元帥，將兵十萬徇洛陽。及還，恭帝授尚書令。武德元年，冊立為太子。二年，司竹群盜祝山海有眾一千，自稱護鄉公，詔建成率將軍桑顯和進擊山海，平之。時涼州人安興貴殺賊帥李軌，以眾來降，令建成往原州應接之。時甚暑，而馳獵無度，士卒不堪其勞，逃者過半。高祖憂其不閒政術，每令習時事，自非軍國大務，悉委決之。又遣禮部尚書李綱、民部尚書鄭善果俱為宮官，與參謀議。四年，稽胡酋帥劉仚成擁部落數萬人為邊害，又詔建成率師討之。軍次鄜州，與仚成軍遇，擊，大破之，斬首數百級，虜獲千餘人。建成設詐放其渠帥數十人，並授官爵，令還本所招慰群胡，仚成與胡中大帥亦請降。建成以胡兵尚眾，恐有變，將盡殺之。乃揚言增置州縣，須有城邑，悉課群胡執板築之具，會築城所，陰勒兵士，皆執之。建成聞有變，奔於梁師都，竟誅降胡六千餘人。

## 奪儲之爭
時太宗功業日盛，高祖私許立為太子，建成密知之，乃與齊王元吉潛謀自衛。及河北劉黑闥反，王珪、魏徵謂建成曰：「殿下但以地居嫡長，爰踐元良，功績既無可稱，仁聲又未遐布。而秦王勳業克隆，威震四海，人心所向，殿下何以自安？今黑闥率破亡之餘，眾不盈萬，加以糧運限絕，瘡痍未瘳，若大軍一臨，可不戰而擒也。願請討之，且以立功，深自封植，因結山東英俊。」建成從其計，遂請討劉黑闥，擒之而旋。

時高祖晚生諸王，諸母擅寵椒房，親戚並分事宮府，競求恩惠。太宗每總戎律，惟以撫接才賢為務，至於參請妃媛，素所不行。初平洛陽，高祖遣貴妃等馳往東都選閱宮人及府庫珍物，因私有求索，兼為親族請官。太宗以財簿先已封奏，官爵皆酬有功，並不允許，因此銜恨彌切。時太宗為陝東道行台，詔於管內得專處分。淮安王神通有功，太宗乃給田數十頃。後婕妤張氏之父令婕妤私奏以乞其地，高祖手詔賜焉。神通以教給在前，遂不肯與。婕妤慍，乃奏曰：「敕賜妾父地，秦王奪之以與神通。」高祖怒，攘袂責太宗曰：「我詔敕不行，爾之教命，州縣即受。」他日，高祖呼太宗小名謂裴寂等：「此兒典兵既久，在外專制，為讀書漢所教，非復我昔日子也。」尹德妃之父阿鼠所為橫恣，秦王府屬杜如晦行經其門，阿鼠家僮數人牽如晦墜馬毆擊之。叱曰：「汝是何人，敢經我門而不下馬！」阿鼠或慮上聞，乃令德妃奏言：「秦王左右凶暴，凌轢妾父。」高祖又怒謂太宗曰：「爾之左右，欺我妃嬪之家一至於此，況凡人百姓乎！」太宗深自辯明，卒不被納。妃嬪等因奏言：「至尊萬歲後，秦王得志，母子定無孑遺。」因悲泣哽咽。又云：「東宮慈厚，必能養育妾母子。」高祖惻愴久之。自是於太宗恩禮漸薄，廢立之心亦以此定，建成、元吉轉蒙恩寵。

自武德初，高祖令太宗居西宮之承乾殿，元吉居武德殿後院，與上台、東宮晝夜並通，更無限隔。皇太子及二王出入上台，皆乘馬攜弓刀雜用之物，相遇則如家人之禮。由是皇太子令及秦、齊二王教與詔敕並行。建成、元吉又外結羣臣，內連嬖倖，高祖所寵張婕妤、尹德妃皆與之交通。建成乃私召四方驍勇，並募長安惡少年二千餘人，畜為宮甲，分屯左、右長林門，號為長林兵。及高祖幸仁智宮，留建成居守，建成先令慶州總管楊文幹募健兒送京師，欲以為變。又遣郎將爾朱煥、校尉橋公山齎甲以賜文干，令起兵共相應接。公山、煥等行至豳鄉，懼罪馳告其事。高祖托以他事，手詔追建成詣行在所。既至，高祖大怒，建成叩頭謝罪，奮身自投於地，幾至於絕。其夜，置之幕中，令殿中監陳萬福防禦，而文幹遂舉兵反。高祖馳使召太宗以謀之，太宗曰：「文幹小豎狂悖，起兵州府，官司已應擒剿。縱其假息時刻，但須遣一將耳。」高祖曰：「文幹事連建成，恐應之者眾，汝宜自行，還，立汝為太子。吾不能效隋文帝誅殺骨肉，廢建成封作蜀王，地既僻小易制。若不能事汝，亦易取耳。」太宗既行，元吉及四妃更為建成內請，封德彝又外為遊說，高祖意便頓改，遂寢不行，復令建成還京居守。惟責以兄弟不能相容，歸罪於中允王珪、左衛率韋挺及天策兵曹杜淹等，並流之巂州。

後又與元吉謀行鴆毒，引太宗入宮夜宴，既而太宗心中暴痛，吐血數升，淮安王神通狼狽扶還西宮。高祖幸第問疾，因敕建成：「秦王素不能飲，更勿夜聚。」乃謂太宗曰：「發跡晉陽，本是汝計；克平宇內，是汝大功。欲升儲位，汝固讓不受，以成汝美志。建成自居東宮，多歷年所，今復不忍奪之。觀汝兄弟是不和，同在京邑，必有忿競。汝還行台，居於洛陽，自陝已東，悉宜主之。仍令汝建天子旌旗，如梁孝王故事。」太宗泣而奏曰：「今日之授，實非所願，不能遠離膝下。」言訖嗚咽，悲不自勝。高祖曰：「昔陸賈漢臣，尚有遞過之事，況吾四方之主，天下為家。東西兩宮，途路咫尺，憶汝即往，無勞悲也。」及將行，建成、元吉相與謀曰：「秦王今往洛陽，既得土地甲兵，必為後患。留在京師，制之一匹夫耳。」密令數人上封事曰：「秦王左右多是東人，聞往洛陽，非常欣躍，觀其情狀，自今一去，不作來意。」高祖於是遂停。是後，日夜陰與元吉連結後宮，譖訴愈切，高祖惑之。太宗懼，不知所為。李靖、李勣等數言：「大王以功高被疑，靖等請申犬馬之力。」德彝亦潛勸太宗圖之，並不許。德彝反言於高祖曰：「秦王恃有大勳，不服居太子之下。若不立之，願早為之所。」又說建成作亂，曰：「夫為四海者，不顧其親。漢高乞羹，此之謂矣。」

## 三宮火併
九年，突厥犯邊，詔元吉率師拒之，元吉因兵集，將與建成剋期舉事。長孫無忌、房玄齡、杜如晦、尉遲敬德、侯君集等日夜固爭曰：「事急矣！若不行權道，社稷必危。周公聖人，豈無情於骨肉？為存社稷，大義滅親。今王臨機不斷，坐受屠戮，於義何成？若不見聽，無忌等將竄身草澤，不得居王左右。」太宗然其計。六月三日，密奏建成、元吉淫亂後宮，因自陳曰：「臣於兄弟無絲毫所負，今欲殺臣，似為世充、建德報仇。臣今枉死，永違君親，魂歸地下，實亦恥見諸賊。」高祖省之愕然，報曰：「明日當勘問，汝宜早參。」

四日，太宗將左右九人至玄武門自衛。高祖已召宰相裴寂、蕭瑀、封德彝、宇文士及等，欲令窮覆其事。建成、元吉行至臨湖殿，覺變，即回馬，將東歸宮府。太宗隨而呼之，元吉馬上張弓，再三不彀。太宗乃射之，建成應弦而斃，元吉中流矢而走，尉遲敬德殺之。俄而東宮及齊府精兵二千人結陣馳攻玄武門，守門兵仗拒之，不得入，良久接戰，流矢及於內殿。太宗左右數百騎來赴難，建成等兵遂敗散。高祖大驚，謂裴寂等曰：「今日之事何如？」蕭瑀、德彝等進曰：「臣聞內外無限，父子不親，當斷不斷，反受其亂。建成、元吉，義旗草創之際，並不預謀；建立已來，又無功德，常自懷憂，相濟為惡，釁起蕭牆，遂有今日之事。秦王功蓋天下，率土歸心，若處以元良，委之國務，陛下如釋重負，蒼生自然乂安。」高祖歎息曰：「此亦吾之夙志也。」乃命召太宗而撫之曰：「近日已來，幾有投杼之惑。」太宗哀號久之。建成死時年三十八，長子太原王承宗早卒，次子安陸王承道、河東王承德、武安王承訓、汝南王承明、鉅鹿王承義並坐誅。太宗即位，追贈建成為「**息王**」。貞觀十六年五月，又追贈皇太子，謚曰「**隱**」。

## 引據

分類:唐列傳
曹僖公

**曹僖公**，姬姓，名**夷**，乃春秋時之曹第十四君。莊公之子也。

莊公三十一年（魯莊公二十三年），莊公薨。子夷嗣，是為僖公。僖公元年（魯莊公二十四年）冬，戎侵我，羈出奔陳，赤歸於曹。公羊傳曰，曹羈，曹大夫。戎将侵曹，曹羈諫曰：戎衆以無義，君請勿自敵也。曹伯曰：不可。三諫不從，遂去之。九年年（魯莊公三十二年），曹僖公薨，子班嗣，是為昭公。

## 據
* 《史記·管蔡世家》
* 《左傳》
分類:曹世家
蔡叔度

**蔡叔度**，姬姓，名**度**，乃周時蔡開國之君。周文王之子，而武王母弟也。

武王已克商紂，平天下，封功臣昆弟。於是封管叔鮮於管，封叔度於蔡，二人相紂子武庚祿父，治商遺民。武王崩，成王少，周公旦專王室，管叔鮮、蔡叔度疑周公為不利於成王。乃挾武庚以作亂。周公旦承成王命，伐誅武庚，殺叔鮮。而放叔度，遷之，與車十乘、徒七十人。叔度卒，復封其子胡，是為蔡仲。
## 據
* 《史記·管蔡世家》
分類:蔡世家
蔡仲胡

**蔡仲胡**，姬姓，名**胡**，乃周時蔡第二君。周文王之孫，蔡叔度之子也。

蔡仲克庸祗德，周公以為卿士。叔卒，乃命諸王邦之蔡。王若曰：「小子胡，惟爾率德改行，克慎厥猷，肆予命爾侯於東土。往即乃封，敬哉！爾尚蓋前人之愆，惟忠惟孝，爾乃邁跡自身，克勤無怠，以垂憲乃後。率乃祖文王之彜訓，無若爾考之違王命。皇天無親，惟德是輔。民心無常，惟惠之懷。為善不同，同歸於治。為惡不同，同歸於亂。爾其戒哉！慎厥初，惟厥終，終以不困。不惟厥終，終以困窮。懋乃攸績，睦乃四鄰，以蕃王室，以和兄弟。康濟小民，率自中，無作聰明亂舊章。詳乃視聽，罔以側言改厥度，則予一人汝嘉。」王曰：「嗚呼！小子胡，汝往哉！無荒棄朕命。」蔡仲薨，蔡伯荒即位。
## 據
* 《史記·管蔡世家》
分類:蔡世家
曹莊公

**曹莊公**，姬姓，名**射姑**，乃春秋時之曹第十三君。桓公之世子也。

桓公五十四年（魯桓公九年），桓公有疾使世子朝於魯，魯賓之以上卿。及享，初獻，樂奏而歎。魯大夫施父曰：曹太子其有憂乎，非歎所也。明年，桓公薨。世子即位，是為莊公。莊公四年（魯桓公十四年）魯侯、鄭伯會於曹，曹人致餼。五年（魯桓公十五年）春三月，周桓王崩，莊王立。六年（魯桓公十六年）魯、宋、蔡、衛會於曹，謀伐鄭。二十年（魯莊公十二年），莊王崩，僖王立。二十二年（魯莊公十四年），曹及齊、陳伐宋，取成而還。二十五年（魯莊公十七年），僖王崩，惠王立。三十一年（魯莊公二十三年）冬十一月，公薨。明年春三月，葬公。子夷嗣，是為僖公。
## 據
* 《史記·管蔡世家》
* 《左傳》
分類:曹世家
蔡宮侯

**蔡宮侯**，姬姓，乃周諸侯蔡之第四君。蔡仲胡之孫，蔡伯荒之子也。蔡伯荒薨，宮侯即位為蔡君。宮侯薨，子厲侯嗣立。
## 據
* 《史記·管蔡世家》
分類:蔡世家
蔡厲侯

**蔡厲侯**，姬姓，乃周諸侯蔡之第五君。蔡伯荒之孫，蔡宮侯之子也。蔡宮侯薨，子厲侯即位為蔡君。厲侯薨，子武侯嗣立。
## 據
* 《史記·管蔡世家》
分類:蔡世家
蔡僖侯

**蔡僖侯**，《史記》作**釐侯**，姬姓，諱**所事**，乃周諸侯蔡之第八君。蔡武侯之孫，蔡夷侯之子也。夷侯二十八年薨，子所事即位為蔡僖侯。僖侯三十九年，周幽王為犬戎所殺，周室卑而東徙。僖侯四十八年，薨，子興嗣立，是為共侯。
## 據
* 《史記·管蔡世家》
分類:蔡世家
蔡共侯

**蔡共侯**，姬姓，諱**興**，乃周諸侯蔡之第九君。蔡夷侯之孫，蔡僖侯之子也。僖侯四十八年薨，子興即位為蔡共侯。共侯二年，薨，子戴侯嗣立。
## 據
* 《史記·管蔡世家》
分類:蔡世家
蔡伯荒

**蔡伯荒**，姬姓，名**荒**。乃周諸侯蔡之第三君。蔡叔度之孫，蔡仲胡之子也。蔡仲薨，荒即位為蔡君，號蔡伯。蔡伯荒薨，子宮侯嗣立。
## 據
* 《史記·管蔡世家》
分類:蔡世家
蔡戴侯

**蔡戴侯**，姬姓，乃周諸侯蔡之第十君。蔡僖侯之孫，蔡共侯之子也。共侯二年薨，其子即位為蔡戴侯。戴侯十年，薨，子措父嗣立，是為宣侯。
## 據
* 《史記·管蔡世家》
分類:蔡世家
陳申公

**陳申公**，媯姓，諱**犀**，乃周諸侯陳之第二君。胡公滿之子也。胡公薨，子犀即位，號為申公。申公薨，弟臯羊即位，是為相公。
## 據
* 《史記·陳杞世家》
分類:陳公世家
陳相公

**陳相公**，媯姓，諱**臯羊**，乃周諸侯陳之第三君。胡公滿之子，申公之弟也。申公薨，弟臯羊即位，號為相公。相公薨，申公之子突即位，是為孝公。
## 據
* 《史記·陳杞世家》
分類:陳公世家
陳孝公

**陳孝公**，媯姓，諱**突**，乃周諸侯陳之第四君。胡公滿之孫，陳申公之子也。申公弟相公薨，突即位為孝公。孝公薨，子圉戎即位，是為慎公。
## 據
* 《史記·陳杞世家》
分類:陳公世家
陳慎公

**陳慎公**，媯姓，諱**圉戎**，乃周諸侯陳之第五君。陳申公之孫，陳孝公之子也。孝公薨，子圉戎即位為慎公。當周厲王時。慎公薨，子寧即位，是為幽公。
## 據
* 《史記·陳杞世家》
分類:陳公世家
胡公滿

**胡公滿**，媯姓，諱**滿**，乃周諸侯陳開國之君。帝舜之後也。

昔舜為庶人時，堯妻之二女，居於潙汭。其後因為媯姓。舜已崩，傳禹天下，而舜子商均封為虞國。夏后氏之時，或失或續。夏代封虞思、虞遂。至於周武王克殷紂，乃復求舜後，得滿，封之於陳，以奉帝舜祀，是為胡公。詩註曰：武王時，帝舜之胄有虞閼父，為周陶正。武王以元女大姬妻其子滿，而封之於陳。都於宛邱之側，與黃帝、帝堯之後，共為三恪。胡公薨，子申公犀即位。
## 據
* 《史記·陳杞世家》
分類:陳公世家
陳僖公

**陳僖公**，《史記》作**釐公**，媯姓，諱**孝**，乃周諸侯陳之第七君。陳慎公之孫，陳幽公之子也。幽公二十三年薨，子孝即位為僖公。僖公四年，周宣王立。僖公三十六年薨，子靈即位，是為武公。
## 據
* 《史記·陳杞世家》
分類:陳公世家
陳夷公

**陳夷公**，媯姓，諱**說**，乃周諸侯陳之第九君。陳僖公之孫，武公之子也。武公十五年薨，子說即位為夷公。夷公三年薨，弟燮即位，是為平公。
## 據
* 《史記·陳杞世家》
分類:陳公世家
陳武公

**陳武公**，媯姓，諱**靈**，乃周諸侯陳之第八君。陳幽公之孫，陳僖公之子也。僖公三十六年薨，子靈即位為武公。武公十五年薨，子説即位，是為夷公。是歲，周幽王立。
## 子
*夷公説
*平公燮
## 據
* 《史記·陳杞世家》
分類:陳公世家
陳平公

**陳平公**，媯姓，諱**燮**，乃周諸侯陳之第十君。陳武公之子，夷公之弟也。夷公三年薨，弟燮即位為平公。平公七年，周幽王為犬戎所殺，周東徙。平公二十三年薨，子圉即位，是為文公。
## 據
* 《史記·陳杞世家》
分類:陳公世家
宋公稽

**宋公稽**，子姓，諱**稽**，乃周諸侯宋之第三君。帝乙之孫，微仲衍之子也。微仲薨，子稽即位，號為宋公。宋公稽薨，子申即位，是為丁公。
## 據
* 《史記·宋微子世家》
分類:宋公世家
陳文公

**陳文公**，媯姓，諱**圉**，乃周諸侯陳之第十一君。陳武公之孫，平公之子也。平公二十三年薨，子圉即位為文公。文公元年，乃周平王十七年也。文公十年薨，長子鮑即位，是為桓公。
## 子
*桓公鮑
*陳佗
## 據
* 《史記·陳杞世家》
分類:陳公世家
宋丁公

**宋丁公**，子姓，諱**申**，乃周諸侯宋之第四君。微仲衍之孫，宋公稽之子也。宋公稽薨，子申即位，號為丁公。丁公薨，子共即位，是為湣公。
## 子
*湣公共
*煬公熙
## 據
* 《史記·宋微子世家》
分類:宋公世家
宋湣公共

**宋湣公**，子姓，諱**共**，乃周諸侯宋之第五君。宋公稽之孫，宋丁公之子也。丁公薨，子共即位為湣公。湣公薨，弟熙即位，是為煬公。
## 子
*弗父何，孔子十一世祖
*厲公鮒祀
## 據
* 《史記·宋微子世家》
分類:宋公世家
宋煬公

**宋煬公**，子姓，諱**熙**，乃周諸侯宋之第六君。宋丁公之子，湣公之弟也。湣公薨，熙即位為煬公。湣公庶子鮒祀弑煬公，自立，是為厲公。
## 據
* 《史記·宋微子世家》
分類:宋公世家
宋厲公

**宋厲公**，子姓，諱**鮒祀**，鮒一作魴，譙周亦作魴祀。乃周諸侯宋之第七君。宋丁公之孫，湣公共之庶子也。湣公薨，弟煬公熙即位。鮒祀弑煬公，欲立大子弗父何，何讓不受。鮒祀自立，是為厲公。厲公薨，子舉即位，是為釐公。
## 據
* 《史記·宋微子世家》
分類:宋公世家
宋惠公

**宋惠公**，子姓，諱**覵**，乃周諸侯宋之第九君。宋厲公之孫，釐公之子也。釐公二十八年薨，子覸即位為惠公。惠公四年，周宣王立。惠公三十年薨，子即位為哀公。
## 據
* 《史記·宋微子世家》
分類:宋公世家
宋武公

**宋武公**，子姓，諱**司空**，乃周諸侯宋之第十二君。宋哀公之孫，戴公之子也。戴公三十四年薨，子司空即位為武公。生女為魯惠公夫人，生魯桓公。武公十八年薨，子力即位，是為宣公。
## 子
*宣公力
*穆公和
## 據
* 《史記·宋微子世家》
分類:宋公世家
宋宣公

**宋宣公**，子姓，諱**力**，乃周諸侯宋之第十三君。宋戴公之孫，武公之子也。武公十八年薨，子力即位為宣公。宣公有大子與夷，宣公十九年，宣公病讓位於其弟和，曰：父死子繼，兄死弟及，天下通義也，我其立和。和亦三讓而受之。宣公薨，弟和即位，是為穆公。
## 據
* 《史記·宋微子世家》
分類:宋公世家
微子啓

**微子啓**，商帝乙之長子，紂之庶兄也。

紂既立，不明，淫亂於政，微子數諫，紂不聽。及祖伊以周西伯昌之修德，滅黎國，懼禍至，以告紂。紂曰：「我生不有命在天乎？是何能為。」於是微子度紂終不可諫，欲死之，及去，未能自決，乃問於太師、少師曰：「殷不有治政，不治四方。我祖遂陳於上，紂沈湎於酒，婦人是用，亂敗湯德於下。殷既小大好草竊奸宄，卿士師師非度，皆有罪辜，乃無維獲，小民乃並興，相為敵讎。今殷其典喪。若涉水無津涯。殷遂喪，越至於今。」曰：「太師，少師，我其發出往？吾家保於喪？今女無故告予，顛躋，如之何其？」太師若曰：「王子，天篤下菑亡殷國，乃毋畏畏，不用老長。今殷民乃陋淫神只之祀。今誠得治國，國治身死不恨。為死，終不得治，不如去。」遂亡。微子曰：「父子有骨肉，而臣主以義屬。故父有過，子三諫不聽，則隨而號之，人臣三諫不聽，則其義可以去矣。」於是太師、少師乃勸微子去，遂行。

周武王伐紂克商，微子乃持其祭器造於軍門，肉袒面縛，左牽羊，右把茅，膝行而前以告。於是武王乃釋微子，復其位如故。武王封紂子武庚祿父以續商祀，使管叔、蔡叔傅相之。武王崩，成王少，周公旦代行政當國。管、蔡疑之，乃與武庚作亂，欲襲成王、周公。周公既承成王命誅武庚，殺管叔，放蔡叔，乃命微子啓代商後，奉其先祀，作微子之命以申之，國於宋。微子故能仁賢，乃代武庚，故商之餘民甚戴愛之。微子啓薨，立其弟衍，是為微仲。

## 據
* 《史記·宋微子世家》
分類:宋公世家
宋哀公

**宋哀公**，子姓，乃周諸侯宋之第十君。宋釐公之孫，惠公之子也。惠公三十年薨，子即位為哀公。哀公元年薨，子白即位，是為戴公。
## 據
* 《史記·宋微子世家》
分類:宋公世家
宋戴公

**宋戴公**，子姓，諱**白**，又諱**撝**，字**武莊**，乃周諸侯宋之第十一君。宋惠公之孫，哀公之子也。哀公元年薨，子撝即位為戴公。戴公十八年，周宣王崩，幽王立。二十九年，幽王為犬戎所殺，平王立。三十四年，戴公薨，子司空即位，是為武公。
## 子
*武公司空
*好父說，華氏之祖
*樂父衎，樂氏之祖
*皇父充石，皇氏之祖
*某，老氏之祖
## 據
* 《史記·宋微子世家》
分類:宋公世家
微仲衍

**微仲衍**，子姓，諱**衍**，乃周諸侯宋之第二君。商帝乙之次子，微子啓之弟，紂之庶兄也。

周武王伐紂克商，衍隨微子啓乃持其祭器造於軍門，肉袒面縛，左牽羊，右把茅，膝行而前以告。周公旦命微子啓國於宋。微子舍其孫腯，而立衍。微子薨，衍為宋公，是為微仲。微仲衍薨，子稽即位，是為宋公稽。
## 據
* 《史記·宋微子世家》
分類:宋公世家
宋剔成君

**宋剔成君**，《古本竹書紀年》作**宋剔成肝**，子姓，戴氏，諱**喜**，字**子罕**，乃戰國之宋君。

《史記》作辟公之子，云辟公三年（前三七〇年）薨，子剔成即位。紀年云：桓公辟兵七年（前三五六年），剔成肝廢其君璧而自立。

《國策》云梁惠王伐邯鄲，徵師於宋。宋君使使者請於趙王曰：「夫梁兵勁而權重，今征師於弊邑，弊邑不從，則恐危社稷；若扶梁伐趙，以害趙國，則寡人不忍也。願王之有以命敝邑。」趙王曰：「然。夫宋之不足如梁也，寡人知之矣。弱趙以強梁，宋必不利也，則吾何以告子而可乎?」使者曰：「臣請受邊城，徐其攻而留其日，以待下吏之有城而已。」趙王曰：「善。」宋人因遂舉兵入趙境，而圍一城焉。梁王甚說，曰：「宋人助我攻矣。」趙王亦說曰：「宋人止於此矣。」

剔成君二十七年（前三二九年）《史記》作剔成四十一年，剔成弟偃攻襲剔成。剔成敗奔齊。偃自立為宋君。
## 據
* 《史記·宋微子世家》
* 《戰國策·宋衛策》
分類:宋公世家
𦀚伯

**𦀚伯**，楚先人季連之子也。

《清華簡·楚居》曰：「季連者居山，遷京宗。季連初降於隈山，抵於空窮，前出於喬山，宅處爰波。逆上洲水。見盤庚之子，處於方山，女曰妣隹……季連聞其有聘，從及之盤，爰生𦀚伯、遠仲。遊徜徉，先處於京宗。」季連者居隈山，遷京宗，而生𦀚伯、遠仲。
## 據
* 《清華簡·楚居》
分類:先三代列傳
分類:楚世家
侸叔

**侸叔**，楚先人穴熊之子也。母為妣厲，弟為熊麗。

《清華簡·楚居》曰：「穴酓遲徙於京宗，爰得妣厲，逆流哉水，厥狀聶耳，乃妻之，生侸叔、麗季。」穴酓乃穴熊，麗季乃熊麗也。或曰其為鬬氏之祖。
## 據
* 《清華簡·楚居》
分類:周列傳
仲雪

**仲雪**，羋姓，乃楚君熊嚴之第二子。熊嚴有子四人，長子伯霜，中子仲雪，次子叔堪，少子季徇。熊嚴卒，伯霜立為熊霜。熊霜六年，卒，三弟爭立。仲雪死，叔堪避難於濮，季徇立為熊徇。
## 據
* 《史記·楚世家》
分類:周列傳
虢仲

**虢仲**，乃季歷之次子，周文王之弟也。本為文王卿士，武王克商，封東西二虢，東虢於制地，西虢於雍地。

或曰虢仲封於東虢：《左傳·僖公五年》曰「虢仲封東虢，制是也」。《國語・鄭語註》曰「東虢也，虢仲之後，姫姓也」。陳夢家、李學勤、梁寧森持此說。

或曰虢仲封於西虢：《國語・周語上》賈逵註曰「文公，文王母弟虢仲之後，為王卿士」。《史記・周本紀》集解引賈逵曰「文公，文王母弟虢仲之後」。郭沫若持此說。
分類:西虢世家
虢叔

**虢叔**，乃季歷之三子，周文王、虢仲之弟也。本為文王卿士，武王克商，封東西二虢，東虢於制地，西虢於雍地。

或曰虢叔封於東虢：《郡國志》曰「滎陽有虢亭，虢叔國」。杜預《左傳·隱公元年》註曰「虢叔，東虢君也，恃巖險而不修德，鄭滅之……虢國今滎陽縣」。《太平御覧》卷一百五十九、《太平寰宇記》卷六虢州引《帝王世紀》曰「封虢叔於東虢，即城臯是也」。《括地志》曰「洛州汜水縣，古東虢叔之國，東虢君也」。郭沫若持此說。

或曰虢叔封於西虢：《水經註・渭水註》卷十八曰「《太康地記》曰：虢叔之國矣，有虢宮，平王東遷，叔自雍之上陽為南虢矣」。《括地志》曰「虢故城在岐州陳倉縣東四十里，次西十餘里又有城，亦名虢城」。《史記・秦本紀》正義曰「《輿地志》云：此虢，文王母弟虢叔所封，是曰西虢」。《史記・周本紀》集解引韋昭曰「文公，虢叔之後，西虢也」。《太平寰宇記》卷三十曰「鳳翔府虢縣，古虢國之地也，即周文王弟虢叔所封，是曰西虢」。陳夢家、李學勤、梁寧森持此說。

分類:西虢世家
熊康

**熊康**，羋姓，熊氏，諱**康**，又作**毋康**，熊渠之長子，乃周時楚之句亶王。熊渠生子三人，乃立其長子康為句亶王，中子紅為鄂王，少子執疵為越章王，皆在江上楚蠻之地。熊康後為熊毋康，毋康早死。《楚居》作**酓辥**，稱「至酓辥、酓摯居發漸」。
## 據
* 《史記·楚世家》
分類:楚世家
楚熊渠

**熊渠**，羋姓，熊氏，諱**渠**，熊楊之子也，乃周時楚主。熊渠生子三人。當周夷王之時，王室微，諸侯或不朝，相伐。熊渠甚得江漢間民和，乃興兵伐庸、楊粵，至於鄂。熊渠曰：「我蠻夷也，不與中國之號諡。」乃立其長子康為句亶王，中子紅為鄂王，少子執疵為越章王，皆在江上楚蠻之地。及周厲王之時，暴虐，熊渠畏其伐楚，亦去其王。熊康早死，熊渠卒，子熊摯紅立。《楚居》作**酓巨**，稱「至酓只、酓䵣、酓樊及酓賜、酓巨，盡居夷屯」。
## 據
* 《史記·楚世家》
分類:楚世家
楚熊摯

**熊摯**，羋姓，熊氏，諱**摯**，又作**紅**、**摯紅**，熊渠之次子，乃周時楚主。熊渠生子三人，乃立其長子康為句亶王，中子紅為**鄂王**，少子執疵為越章王，皆在江上楚蠻之地。熊康早死，熊渠卒，熊摯紅立。摯紅卒，其弟執疵弒而代立，曰熊延。《楚居》作**酓摯**，稱「至酓辥、酓摯居發漸」。
## 據
* 《史記·楚世家》
分類:楚世家
楚熊咢

**熊咢**，羋姓，熊氏，諱**咢**，熊徇之子也，乃周時楚主。熊徇二十二年薨，子熊咢立。熊咢九年，薨，子熊儀立，是為若敖。《楚居》作**酓咢**，稱「至酓甬及酓嚴、酓相及酓雪及酓訓、酓咢及若敖酓義，皆居喬多」。
## 據
* 《史記·楚世家》
分類:楚世家
楚熊勝

**熊勝**，羋姓，熊氏，諱**勝**，熊䵣之子也，乃周時楚主。熊勝以弟熊楊為後。《楚居》作**酓樊**，稱「至酓只、酓䵣、酓樊及酓賜、酓巨，盡居夷屯」。
## 據
* 《史記·楚世家》
分類:楚世家
楚熊楊

**熊楊**，羋姓，熊氏，諱**楊**，又作**錫**、**煬**，熊䵣之子，熊勝之弟也，乃周時楚主。熊勝以弟熊楊為後，熊楊生熊渠。《楚居》作**酓賜**，稱「至酓只、酓䵣、酓樊及酓賜、酓巨，盡居夷屯」。
## 據
* 《史記·楚世家》
分類:楚世家
霄敖

**霄敖**，羋姓，熊氏，諱**坎**，熊咢之子也，乃周時楚主。

《史記》作若敖二十七年薨，子熊坎即位，是為霄敖。霄敖六年，薨，子熊眴立，是為蚡冒。以霄敖為若敖之子、蚡冒之父也。

《國語鄭語》韋昭註曰「蚡冒，楚季訓之孫，若敖之子熊率」，以蚡冒為若敖之子也。《楚居》作**宵敖酓鹿**，稱「若敖酓義徙居鄀，至焚冒酓帥自鄀徙居焚，至宵敖酓鹿自焚徙居宵」。亦以蚡冒後為霄敖也。
## 據
* 《史記·楚世家》
分類:楚世家
晉僖侯

**晉僖侯**，《史記》作釐侯，姬姓，諱**司徒**，乃周諸侯晉之第七君。靖侯之子也。靖侯十八年薨，子司徒立，是為僖侯。僖侯十四年，周宣王初立。僖侯十八年薨，子籍立，是為獻侯
## 據
* 《史記·晉世家》
分類:晉公世家
晉獻侯

**晉獻侯**，姬姓，諱**籍**，世本、古史考並作**蘇**，乃周諸侯晉之第八君，僖侯之子也。僖侯十八年薨，子籍立，是為獻侯。獻侯十一年薨，子費王立，是為穆侯。
## 子
* 穆侯費王
* 殤叔
* 某，祁氏之祖
## 據
* 《史記·晉世家》
分類:晉公世家
晉穆侯

**晉穆侯**，姬姓，諱**費王**，或作**㵒王**、**弗生**，乃周諸侯晉之第九君，獻侯之子也。

獻侯十一年薨，子費王立，是為穆侯。穆侯四年，取齊女姜氏為夫人。七年，伐條。生太子仇。十年，伐千畝，有功。生少子，名曰成師。晉人師服曰：「異哉，君之命子也！太子曰仇，仇者讎也。少子曰成師，成師大號，成之者也。名，自命也；物，自定也。今適庶名反逆，此後晉其能毋亂乎？」穆侯二十七年薨，弟殤叔自立。
## 子
* 文侯仇
* 成師
* 陽叔，籍氏之祖
## 據
* 《史記·晉世家》
分類:晉公世家
晉殤叔

**晉殤叔**，姬姓，乃周諸侯晉之第十君，獻侯之子，穆侯之弟也。

穆侯二十七年薨，殤叔自立，穆侯太子仇出奔。殤叔三年，周宣王崩，幽王立。四年，太子仇率其徒襲殤叔而立，是為文侯。
## 據
* 《史記·晉世家》
分類:晉公世家
晉昭侯

**晉昭侯**，姬姓，諱**伯**，乃周諸侯晉之第十二君，文侯之子也。

文侯三十五年薨，子伯立，是為昭侯。昭侯元年，封文侯弟成師於曲沃。曲沃邑大於翼。翼，晉君都邑也。成師封曲沃，號為桓叔。靖侯庶孫欒賓相桓叔。桓叔是時年五十八矣，好德，晉國之眾皆附焉。七年，晉大臣潘父弒其君昭侯而迎曲沃桓叔。桓叔欲入晉，晉人發兵攻桓叔。桓叔敗，還歸曲沃。晉人共立昭侯子平為君，是為孝侯。誅潘父。
## 據
* 《史記·晉世家》
分類:晉公世家
若敖

**若敖**，羋姓，熊氏，諱**儀**，熊咢之子也，乃周時楚主。

熊咢九年薨，子熊儀即位，是為若敖。熊咢九年，薨，子熊儀立，是為若敖。若敖元年，周宣王三十八年也。若敖二十年，周幽王為犬戎所弒，周東徙，而秦襄公始列為諸侯。二十七年，若敖薨。

《史記》作子熊坎即位，是為霄敖。以霄敖為若敖之子也。《國語鄭語》韋昭註曰「蚡冒，楚季訓之孫，若敖之子熊率」，以蚡冒為若敖之子也。《楚居》作**若敖酓義**，稱「若敖酓義徙居鄀，至焚冒酓帥自鄀徙居焚，至宵敖酓鹿自焚徙居宵」。亦以若敖後為蚡冒也。
## 據
* 《史記·楚世家》
分類:楚世家
蚡冒

**蚡冒**，羋姓，熊氏，諱**眴**，乃周時楚主。

《史記》作霄敖六年薨，子熊眴即位，是為蚡冒。蚡冒十三年，晉始亂，以曲沃之故。蚡冒十七年，薨。蚡冒弟熊通弒蚡冒子而代立，是為楚武王。以蚡冒為霄敖之子也。

《國語鄭語》韋昭註曰「蚡冒，楚季訓之孫，若敖之子熊率」，以蚡冒為若敖之子也。《楚居》作**焚冒酓帥**，稱「若敖酓義徙居鄀，至焚冒酓帥自鄀徙居焚，至宵敖酓鹿自焚徙居宵」。亦以蚡冒後為霄敖也。

## 據
* 《史記·楚世家》
分類:楚世家
晉孝侯

**晉孝侯**，姬姓，諱**平**，乃周諸侯晉之第十三君，昭侯之子也。

昭侯七年，晉大臣潘父弒昭侯而迎曲沃桓叔。桓叔欲入晉，晉人發兵攻桓叔。桓叔敗，還歸曲沃。晉人共立平為君，是為孝侯。誅潘父。孝侯八年，曲沃桓叔卒，子鱓代桓叔，是為曲沃莊伯。孝侯十五年，曲沃莊伯弒孝侯於翼。晉人攻曲沃莊伯，莊伯復入曲沃。晉人復立孝侯子郤為君，是為鄂侯。《左傳》以鄂侯為孝侯之弟也。
## 據
* 《史記·晉世家》
分類:晉公世家
衛𢈻伯

**衛𢈻伯**，《世本》作衞摯伯，姬姓，乃周諸侯衛之第五君。考伯之孫，嗣伯之子也。嗣伯薨，子𢈻伯即位。𢈻伯薨，子靖伯即位。
## 據
* 《史記·衛康叔世家》
分類:衛公世家
衛嗣伯

**衛嗣伯**，姬姓，乃周諸侯衛之第四君。康伯之孫，考伯之子也。考伯薨，子嗣伯即位。嗣伯薨，子𢈻伯即位。
## 據
* 《史記·衛康叔世家》
分類:衛公世家
衛靖伯

**衛靖伯**，姬姓，乃周諸侯衛之第六君。嗣伯之孫，𢈻伯之子也。𢈻伯薨，子靖伯即位。靖伯薨，子貞伯即位。
## 子
*貞伯
*某，石氏之祖
## 據
* 《史記·衛康叔世家》
分類:衛公世家
衛貞伯

**衛貞伯**，世本作**箕伯**，姬姓，乃周諸侯衛之第七君。𢈻伯之孫，靖伯之子也。靖伯薨，子貞伯即位。貞伯薨，子頃侯即位。
## 據
* 《史記·衛康叔世家》
分類:衛公世家
衛頃侯

**衛頃侯**，姬姓，乃周諸侯衛之第八君。靖伯之孫，貞伯之子也。

貞伯薨，子頃侯即位。史記云頃侯厚賂周夷王，命衛為侯。孔安國曰方伯州牧也，五代恒為方伯，至頃侯德衰，不監諸侯，乃從本爵而稱侯，非是至子而削爵，及賄夷王而稱侯也。頃侯立十二年薨，子釐侯立。
## 據
* 《史記·衛康叔世家》
分類:衛公世家
衛共伯

**衛共伯**，姬姓，諱**餘**，乃周諸侯衛之第十君。頃侯之孫，釐侯之太子也。釐侯四十二年薨，太子餘立為君。共伯弟和有寵於釐侯，多與之賂，和以其賂賂士，以襲攻共伯於墓上，共伯入釐侯羨自殺。衛人因葬之釐侯傍，諡曰共伯，而立和是為武公。詩序曰僖侯世子恭伯，恭伯早卒，僖侯薨，恭伯弟和立，是為武公。楊慎曰：太史公未見毛詩、左傳，附會至此。
## 據
* 《史記·衛康叔世家》
分類:衛公世家
衛莊公揚

**衛莊公**，姬姓，諱**揚**，乃周諸侯衛之第十二君。釐侯之孫，武公之子也。

武公五十五年薨，子揚立，是為莊公。莊公五年，娶齊東宮得臣之妹為夫人，曰莊姜，好而無子。又取陳女為夫人，曰厲媯，生孝伯，早卒。厲媯女弟戴媯亦幸於莊公，而生子完。戴媯卒，莊公令莊姜子之，立為太子。莊公有寵妾，生子州吁。莊公十八年，州吁長，好兵，莊公使將。石碏諫莊公曰：「庶子好兵，使將，亂自此起。」不聽。在位二十三年，莊公薨，太子完立，是為桓公。
## 子
*孝伯
*桓公完
*州吁
*宣公晉
*右公子職
*左公子泄
## 據
* 《史記·衛康叔世家》
分類:衛公世家
衛康伯

**衛康伯**，姬姓，乃周諸侯衛之第二君。周文王之孫，衛康叔之子也。康叔薨，子康伯即位。世本康伯名**髠**，宋忠云即**王孫牟**也。事康王，為大夫。左傳所謂**王孫牟父**是也。譙周古史考作**牟伯**。康伯薨，子考伯即位。
## 據
* 《史記·衛康叔世家》
分類:衛公世家
衛康叔

**衛康叔**，名**封**，周文王之子，武王同母少弟也。其弟尚有冉季，冉季最少。

武王已克殷紂，復以殷餘民封紂子武庚祿父，比諸侯，以奉其先祀勿絕。為武庚未集，恐其有賊心，武王乃令其弟管叔、蔡叔傅相武庚祿父，以和其民。武王既崩，成王少。周公旦代成王治，當國。管叔、蔡叔疑周公，乃與武庚祿父作亂，欲攻成周。周公旦以成王命興師伐殷，殺武庚祿父、管叔，放蔡叔，以武庚殷餘民封康叔為衛君，居河、淇間故商墟。

周公旦懼康叔齒少，乃申告康叔曰：「必求殷之賢人君子長者，問其先殷所以興，所以亡，而務愛民。」告以紂所以亡者以淫於酒，酒之失，婦人是用，故紂之亂自此始。為《梓材》，示君子可法則。故謂之《康誥》《酒誥》《梓材》以命之。康叔之國，既以此命，能和集其民，民大說。

成王長，用事，舉康叔為周司寇，賜衛寶祭器，以章有德。康叔薨，子康伯代立。
## 據
* 《史記·衛康叔世家》
分類:衛公世家
衛考伯

**衛考伯**，姬姓，乃周諸侯衛之第三君。康叔之孫，康伯之子也。康伯薨，子考伯即位。考伯薨，子嗣伯即位。
## 據
* 《史記·衛康叔世家》
分類:衛公世家
衛武公

**衛武公**，姬姓，諱**和**，乃周諸侯衛之第十一君。釐侯之子，共伯餘之弟也。

和有寵於釐侯，多與之賂，和以其賂賂士。釐侯四十二年薨，和兄太子餘立為君。和以襲攻餘於墓上，餘入釐侯羨自殺。衛人因葬之釐侯傍，諡曰共伯，而立和是為武公。詩序曰武公名和，僖侯子，僖侯世子恭伯，恭伯早卒，僖侯薨，恭伯弟和立，是為武公。未言武公殺兄。武公元年，周宣王十六年也。武公即位，修康叔之政，百姓和集。三十一年，宣王崩，幽王立。四十二年，犬戎殺幽王，武公將兵往，佐周平戎，甚有功。平王命武公為公。

武公箴儆於國，曰：「自卿以下至於師長士，茍在朝者，無謂我老耄而舍我，必恭恪於朝，朝夕以交戒我；聞一二之言，必誦志而納之，以訓導我。」在輿有旅賁之規，位寧有官師之典，倚幾有誦訓之諫，居寢有褻御之箴，臨事有瞽史之導，宴居有師工之誦。史不失書，蒙不失誦，以訓御之，於是乎作《懿》戒以自儆也。即大雅抑之詩。在位五十五年，年九十五，薨，諡曰武，謂之叡聖武公。子揚即位，是為莊公。
## 據
* 《史記·衛康叔世家》
分類:衛公世家
無餘

**無餘**，禹之苗裔，夏后氏少康之庶子也。封於會稽，以奉守禹之祀。文身斷髮，披草萊而邑焉。

史記正義吳越春秋云：「禹周行天下，還歸大越，登茅山以朝四方群臣，封有功，爵有德，崩而葬焉。至少康，恐禹跡宗廟祭祀之絕，乃封其庶子於越，號曰無餘。」賀循會稽記云：「少康，其少子號曰於越，越國之稱始此。」越絕記云：「無餘都，會稽山南故越城是也。」
## 據
* 《史記·越王句踐世家》
分類:越王世家
無壬

**無壬**，無餘之裔，句踐之先祖。

無餘傳世十餘，末君微劣，不能自立，轉從眾庶為編戶之民，禹祀斷絕。十有餘歲，有人生而言語，其語臼鳥禽呼：嚥喋嚥喋。指天向禹墓曰：「我是無餘君之苗末，我方修前君祭祀，復我禹墓之祀，為民請福於天，以通鬼神之道。」眾民悅喜，皆助奉禹祭，四時致貢，因共封立，以承越君之後，復夏王之祭，安集鳥田之瑞，以為百姓請命。自後稍有君臣之義，號曰無壬。
## 據
* 《史記·越王句踐世家》
分類:越王世家
夫譚

**夫譚**，無餘、無瞫之裔，句踐之祖父。

史記正義輿地志云：「越侯傳國三十餘葉，歷殷至周敬王時，有越侯夫譚，子曰允常，拓土始大，稱王，春秋貶為子。」
## 據
* 《史記·越王句踐世家》
分類:越王世家
允常

**允常**，少康、無餘之裔，夫譚之子，句踐之父。

允常之時，拓土始大，稱王。與吳王闔廬戰而相怨伐。允常卒，子句踐立，是為越王。句踐元年，吳王闔廬聞允常死，乃興師伐越。
## 據
* 《史記·越王句踐世家》
分類:越王世家
無瞫

**無瞫**，少康、無餘之裔，句踐之先祖。

無壬生無瞫，無瞫專心守國，不失上天之命。無瞫卒，传数世為夫譚。夫譚生允常，常立，當吳王壽夢、諸樊、闔閭之時。越之興霸自元常矣。
## 據
* 《史記·越王句踐世家》
分類:越王世家
齊孝公

**齊孝公**，姜姓，諱**昭**，春秋齊之君也，桓公之子，母曰鄭姬。

桓公與管夷吾屬公子昭於宋襄公，以為太子。桓公四十三年薨，易牙立公子無虧，太子昭奔宋。孝公元年（魯僖公十八年）春三月，宋襄公率曹、衛、邾之師送齊太子昭而伐齊。齊人恐，殺其君無虧。齊人將立太子昭，四公子之徒攻太子，太子走宋，宋遂與齊人四公子戰。五月，宋敗齊四公子師於甗，而立太子昭，是為齊孝公。八月，乃葬齊桓公。孝公三年（魯僖公二十年）秋，以衛伐邢故，及狄人盟於邢。四年（魯僖公二十一年）及宋、楚盟於鹿上，六年（魯僖公二十三年）齊討宋不與盟於齊，伐宋圍緡。夏，宋襄公薨。七年，晉文公立。九年（魯僖公二十六年）春，以討魯與衛、莒盟故，侵魯西鄙，魯追齊師至𨟎，弗及。夏，伐魯北鄙，衛伐齊。冬，魯以楚師伐齊，取榖，置桓公子雍於榖，雍巫奉之，以為魯援。楚申公叔侯戍之。十年（魯僖公二十七年）夏六月，孝公薨，在位十年，秋八月葬。孝公弟潘因衛公子開方殺孝公子而立，是為昭公。
## 據
* 《史記·齊太公世家》
* 《左傳》
分類:姜齊世家
齊昭公

**齊昭公**，姜姓，諱**潘**，春秋齊之君也，桓公之子，母曰葛嬴。

管仲卒，五公子各樹黨爭立。桓公四十三年十月乙亥薨，公子遂相攻。孝公元年三月，宋襄公率諸侯兵送齊太子昭而伐齊。齊人殺無虧。齊人將立太子昭，四公子之徒攻太子，太子走宋。五月，宋敗齊四公子師於甗，而立太子昭為齊孝公。孝公十年薨，潘因衛公子開方殺孝公子而立，是為昭公。

昭公元年（魯僖公二十八年）春二月，公及晉文公盟於歛盂。夏四月，國歸父及諸侯之師敗楚於城濮。五月，公會周王子虎及晉、魯、宋、蔡、鄭、衛、莒諸侯盟於踐土。冬，公會晉、魯、宋、蔡、鄭、陳、莒、邾、秦諸侯於溫，周襄王狩於河陽，諸侯遂圍許。二年（魯僖公二十九年）夏，國歸父會周王子虎及魯公、晉、宋、陳、秦諸侯之大夫盟於翟泉。三年（魯僖公三十年），狄侵齊。六年（魯僖公三十三年）。國歸父聘於魯。秋，狄侵齊。冬，魯公來朝。七年（魯文公元年）冬，魯公孫敖來聘。八年（魯文公二年），魯公子遂來納幣。十年（魯文公四年）魯來逆出姜，狄侵齊。十三年（魯文公七年）以晉靈公立故，公會魯、宋、衛、陳、鄭、許、曹諸侯、晉大夫盟於扈。十四年（魯文公八年）秋八月，襄王崩，頃王立。十五年（魯文公九年），魯出姜來歸寧。夏，狄侵齊。十七年（魯文公十一年），鄋瞞侵齊。二十年（魯文公十四年）春，頃王崩。匡王立。夏五月，昭公薨，在位二十年，子舍立為齊君。
## 據
* 《史記·齊太公世家》
* 《左傳》
分類:姜齊世家
齊惠公

**齊惠公**，姜姓，諱**元**，春秋齊之君也，桓公之子，母曰少衛姬。

管仲卒，五公子各樹黨爭立。桓公四十三年十月乙亥薨，五公子遂相攻。孝公元年三月，宋襄公率諸侯兵送齊太子昭而伐齊。齊人殺無虧。齊人將立太子昭，四公子之徒攻太子，太子走宋。五月，宋敗齊四公子師於甗，而立太子昭為齊孝公。孝公十年薨，潘立為昭公。昭公二十年五月薨，子舍立為齊君。商人弒舍自立為懿公。元避齊亂在衛。

懿公商人初讓於兄元。元曰：「爾求之久矣，齊能事爾，爾不可使多蓄憾，將免齊乎。爾為之。」懿公遂立。元不順懿公之為政，終不曰公，曰夫己氏。懿公四年（魯文公十八年）遇弒。國人立元是為惠公。是年，魯文公薨，秋，公子遂、叔孫得臣來，請立文公庶子倭。公新立，欲親魯，許之。魯遂弒文公大子惡及弟視。立倭為魯宣公。冬，大子惡母出姜歸於齊，季孫行父來。惠公元年（魯宣公元年）春，魯公子遂來逆女。夏，魯季孫行父來，納賂以請會，公會魯侯於平州，定魯宣公位也。公子遂來拜成。六月，齊取魯濟西田。二年（魯宣公二年）長翟來，王子城父攻殺之，埋之於北門。晉趙穿弒其君靈公。冬十月，周匡王崩，定王立。三年（魯宣公三年）秋，赤狄侵齊。四年（魯宣公四年）春，公及魯侯平莒及郯。莒人不肯，魯伐莒。夏，赤狄侵齊。秋，魯侯來。五年（魯宣公五年）春，魯侯來，高固使公止魯侯，請叔姬。秋九月，高固如魯逆叔姬。六年（魯宣公六年）夏，周定王使大夫子服來求后。冬，召桓公來，逆王后。七年（魯宣公七年）夏，公會魯侯伐萊。九年（魯宣公九年）春正月，魯侯來，夏，伐萊。十年（魯宣公十年）春，魯侯來，以魯服故，歸魯濟西田。夏四月公薨，在位十年。子無野嗣，是為頃公。初，崔杼有寵於惠公，惠公薨，高、國畏其逼也，逐之，崔杼奔衛。
## 據
* 《史記·齊太公世家》
* 《左傳》
分類:姜齊世家
齊君舍

**齊君舍**，姜姓，諱**舍**，春秋齊之君也，桓公之孫，昭公子也。

昭公二十年五月薨，子舍立為齊君。魯女子叔姬妃昭公，生舍。叔姬無寵於昭公，國人莫畏。昭公之弟商人以桓公死爭立而不得，陰交賢士，附愛百姓，百姓說。及昭公薨，子舍立，孤弱，即與眾七月即墓上弒齊君舍，而商人自立，是為懿公。
## 據
* 《史記·齊太公世家》
* 《左傳·文公》
分類:姜齊世家
齊懿公

**齊懿公**，姜姓，諱**商人**，春秋齊之君也，桓公之子，昭公之弟，母曰密姬。

管仲卒，五公子各樹黨爭立。桓公四十三年十月乙亥薨，公子遂相攻。孝公元年三月，宋襄公率諸侯兵送齊太子昭而伐齊。齊人殺無虧。齊人將立太子昭，四公子之徒攻太子，太子走宋。五月，宋敗齊四公子師於甗，而立太子昭為齊孝公。孝公十年薨，潘立為昭公。昭公二十年（魯文公十四年）五月薨，子舍立為齊君。商人以桓公死爭立而不得，陰交賢士，附愛百姓，百姓說。舍孤弱，即與眾七月即墓上弒齊君舍，而商人自立，是為懿公。冬，周單伯來，為魯請子叔姬，執之，又執子叔姬，

懿公元年（魯文公十五年）赦單伯，秋侵魯西鄙。冬十一月，晉會宋、衛、蔡、陳、鄭、許、曹諸侯盟於扈，謀伐齊、齊賂晉侯，不克伐而還。十二月，歸魯子叔姬，侵魯西鄙。伐曹入其郛，討其朝魯。二年（魯文公十六年）春，及魯平。公會魯季孫行父於陽穀。夏六月，公及魯公子遂盟於郪邱。三年（魯文公十七年）伐魯北鄙，魯請盟。夏六月，公及魯公盟於穀。冬，魯公子遂來。四年（魯文公十八年）春，公將伐魯，戒師期而有疾，醫曰不及秋將死。初，懿公為公子時，與邴歜之父獵，爭獲不勝，及即位，斷邴歜父足，而使邴歜仆。閻職之妻好，公內之宮，使閻職驂乘。夏五月，懿公遊於申池，二人浴，戲。職曰：「斷足子！」戎曰：「奪妻者！」二人俱病此言，乃怨。謀與公遊竹中，二人弒懿公車上，棄竹中而亡去。懿公之立，驕，民不附。齊人廢其子而迎公子元於衛，立之，是為惠公。
## 據
* 《史記·齊太公世家》
* 《左傳》
分類:姜齊世家
齊靈公

**齊靈公**，姜姓，諱**環**，春秋齊之君，頃公之子也。

頃公十七年薨，子環嗣，是為靈公。元年（魯成公十年）夏五月，以鄭從楚故，公會晉、魯、宋、衛、曹諸侯伐鄭。二年（魯成公十一年）秋，魯叔孫僑如來聘。

四年（魯成公十三年）春，公及魯、宋、衛、鄭、曹、邾、滕諸侯朝王，遂從劉康公、成肅公會晉侯伐秦。五年（魯成公十四年）秋，魯叔孫僑如來逆女。

六年（魯成公十五年）春，國佐會晉、魯、衛、鄭、曹、宋、邾諸侯同盟於戚，討曹成公。冬十一月，高無咎會晉、魯、宋、衛、鄭、邾諸侯之大夫會吳於鍾離。

七年（魯成公十六年），晉將伐鄭，郤犨來乞師。夏六月，晉楚遇於鄢陵，戰之日，國佐、高無咎至於師。秋七月公會晉、魯、衛、宋、邾諸侯於沙隨，謀伐鄭。國佐會周尹子、晉侯、邾人伐鄭。

八年（魯成公十七年）夏五月，公會周尹武公、單襄公及晉、魯、宋、衛、曹、邾諸侯伐鄭。六月，同盟於柯陵。慶克通於靈公母聲孟子，鮑牽告國佐，國佐責之，夫人怒譖高鮑。秋，刖鮑牽，逐高無咎，無咎奔莒。無咎子高弱，以盧叛。冬，公會周單襄公及晉、魯、宋、衛、曹、邾諸侯伐鄭。十月，圍鄭，楚救鄭。諸侯還。公使崔杼、慶克帥師圍盧。國佐如盧師，殺慶克，以榖叛。公與之盟於徐闗，而復之。十二月，盧降，使國佐子國勝告難於晉，待命於清。

九年（魯成公十八年）春，殺國佐，清人殺國勝。冬十二月，以楚伐宋故，崔杼會晉、宋、衛、邾、魯諸侯同盟於虛朾。

十年（魯襄公元年）春，討魚石故，晉會魯、宋、衛、曹、莒、邾、滕、薛諸侯之大夫，圍宋彭城。齊不會彭城，晉人以為討。二月，晉悼公伐齊，齊令太子光為質於晉。夏，晉韓厥伐鄭，崔杼會魯、曹、邾、杞諸侯之師次於鄫，以待晉師。晉師以鄫之師侵楚焦夷及陳、秋九月。周簡王崩。靈王立。

十一年（魯襄公二年）春。公伐萊。萊人使正輿子賂夙沙衛，以索馬牛皆百匹，乃還。魯齊姜薨，公使諸姜宗婦如魯送葬。召萊子，萊子不會，晏弱城東陽以偪之。冬，崔杼會晉、魯、宋、衛、曹、邾、滕、薛、小邾諸侯之大夫於戚，城虎牢以偪鄭，鄭成。

十二年（魯襄公三年），晉為鄭服故，且欲修吳好，將合諸侯，使士匄來乞盟。公欲勿許，而難為不協，乃盟於耏外。夏六月，太子光會周單頃公及晉魯宋、衛、鄭、莒、邾諸侯同盟於雞澤，晉逆吳子壽夢，吳子不至。

十四年（魯襄公五年）秋，世子光會晉、魯、宋、陳、衛、鄭、曹、莒、邾、滕、薛、具、鄫諸侯於戚，會吳，且戍陳。冬，楚伐陳，光會諸侯於城棣，以救之。

十五年（魯襄公六年）春三月，入萊，萊共公浮柔奔棠。陳無宇獻萊宗器於襄宮，晏弱圍棠。冬十一月，滅之，遷萊於郳。

十七年（魯襄公八年）夏五月，高厚會晉侯、鄭伯及魯、鄭、宋、衛、邾諸侯之大夫於邢邱。

十八年（魯襄公九年）冬，世子光會晉、魯、宋、衛、曹、莒、邾、滕、薛、杞、小邾諸侯伐鄭，鄭成。十二月，同盟於戯。晉人不得誌於鄭，以諸侯復伐之，次於陰口而還。

十九年（魯襄公十年）春，高厚相世子光先會諸侯於鍾離，夏，會於柤秋。世子光會諸侯伐鄭。冬，戍鄭虎牢，侵鄭北鄙而歸。

二十年（魯襄公十一年）夏四月，世子光會諸侯伐鄭。七月，同盟於毫城北。九月，復伐鄭，鄭使行成。冬十二月，會於蕭魚。

二十一年（魯襄公十二年）周王來求后，公許昏，王使陰里結之。

二十三年（魯襄公十四年）春正月，為吳謀楚故，齊及諸侯之大夫會吳於向。夏，崔杼會諸侯之大夫伐秦。孫林父逐衛獻公，獻公來奔齊。秋，周王將昏於齊故，使劉定公賜公命，曰：「昔伯舅大公右我先王，股肱周室，師保萬民，世胙大師，以表東海。王室之不壞，繄伯舅是賴。今余命女環，茲率舅氏之典，纂乃祖考，無忝乃舊敬之哉。無廢朕命。」

二十四年（魯襄公十五年）周劉夏來逆王后，夏，公伐魯北鄙圍成，以魯貳於晉故。

二十五年（魯襄公十六年）春三月，諸侯會於溴梁。晉平公使諸大夫舞，曰歌詩必類。厚歌詩不類，晉怒，高厚逃歸。公伐魯北鄙。秋，伐魯北鄙，圍郕。仲孫速僥之。公曰：「是好勇，去之以為之名。」

二十六年（魯襄公十七年）秋，公伐魯北鄙，圍桃，高厚圍臧紇於防。

二十七年（魯襄公十八年）秋，公伐魯北鄙。冬十月，晉使荀偃率諸侯會於魯濟，伐齊。齊禦諸平陰，公登巫山以望晉師，畏其衆也，乃脫歸，入臨菑，齊師夜遁。晏嬰止靈公，靈公弗從。曰：「君亦無勇矣！」十一月，晉入齊平陰，遂從齊師。克京茲、克邿。圍盧，弗克。公駕將走郵棠。太子與郭榮諫乃止。晉兵遂圍臨菑，臨菑城守不敢出，晉焚郭中而去。

二十八年（魯襄公十九年）夏，晉欒魴從衛孫林父伐齊。初，靈公取魯女鬷聲姬，生子光，以為太子。仲子、戎子並宋女。戎子嬖，仲子生子牙，屬之戎子。戎子請以為太子，公許之。仲姬曰：「不可。光之立，列於諸侯矣，今無故廢之，君必悔之。」公曰：「在齊耳。」遂東太子光，使高厚傅牙為太子。靈公疾，崔杼迎故太子光而立之，太子光殺戎子。五月壬辰，靈公薨，在位二十八年，太子光即位為莊公。冬葬靈公。

## 據
* 《史記·齊太公世家》
* 《左傳》
分類:姜齊世家
無顓

**無顓**，戰國越之君，莽安之子，無彊之兄也。

莽安十二年，大夫忠弒莽安，次無顓立。無顓八年薨，是為**菼蠋卯**。無顓後乃次無彊，無彊，無顓之弟也。《史記·越王句踐世家》曰王之侯卒，子王無彊立。之侯乃莽安，而無無顓之名。
## 據
* 《史記索隱》引竹書紀年
分類:越王世家
莽安

**莽安**，又作**無余之**，《史記·越王句踐世家》作**之侯**，戰國時越之君，越王翳之子也。

越王翳三十六年，太子諸咎弒翳，諸咎、錯枝繼立。翌年，大夫寺區定越亂，立無余之。十二年，寺區弟忠弒其君莽安，次無顓立。莊子曰：「越人三弒其君，子搜患之，逃乎丹穴不肯出，越人薰之以艾，乘以王輿」。莽安子曰無顓、無彊。《史記·越王句踐世家》曰王翳卒，子王之侯立。王之侯卒，子王無彊立。
## 據
* 《史記索隱》引竹書紀年
分類:越王世家
鹿郢

**鹿郢**，又作**與夷**，《史記·越王句踐世家》作**鼫與**，戰國時越之君，句踐之子也。

公元前四六四年（晉出公十年）十一月，句踐薨，是為菼執，子鹿郢立為越王。鹿郢在位六年，於公元前四五八年薨。樂資云「越語謂鹿郢為鼫與也」，子不壽立為越王。
## 據
* 《史記索隱》引竹書紀年
分類:越王世家
司馬越

**東海王越**，字**元超**，姓**司馬氏**，高密王**泰**第二子。少有令名，謙虛持布衣之操，為中外所宗。

## 背刺長沙
初以世子為騎都尉，與駙馬都尉楊邈及琅邪王伷子繇俱侍講東宮，拜散騎侍郎，曆左衛將軍，加侍中。討楊駿有功，封五千戶侯。遷散騎常侍、輔國將軍、尚書右僕射，領遊擊將軍。復為侍中，加奉車都尉，給溫信五十人，封「東海王」，食六縣。永康初，為中書令，徙侍中，遷司空，領中書監。成都王穎攻長沙王乂，乂固守洛陽，殿中諸將及三部司馬疲于戰守，密與左衛將軍硃默夜收乂別省，逼越為主，啟晉惠帝免乂官。事定，越稱疾遜位。帝不許，加守尚書令。

## 東西鏖戰
太安初，帝北征鄴，以越為大都督。六軍敗，越奔下邳，徐州都督、東平王楙不納，越徑還東海。成都王穎以越兄弟宗室之美，下寬令招之，越不應命。帝西幸，以越為太傅，與太宰顒夾輔朝政，讓不受。東海中尉劉洽勸越發兵以備穎，越以洽為左司馬，尚書曹馥為軍司。既起兵，楙懼，乃以州與越。越以司空領徐州都督，以楙領兗州刺史。

越三弟並據方任征伐，輒選刺史守相，朝士多赴越。而河間王顒挾天子，發詔罷越等，皆令就國。越唱義奉迎大駕，還復舊都，率甲卒三萬，西次蕭縣。豫州刺史劉喬不受越命，遣子祐距之，越軍敗。范陽王虓遣督護田徽以突騎八百迎越，遇祐於譙，祐眾潰，越進屯陽武。山東兵盛，關中大懼，顒斬送張方首求和，尋變計距越。越率諸侯及鮮卑許扶曆、駒次宿歸等步騎迎惠帝反洛陽。詔越以太傅錄尚書，以下邳、濟陽二郡增封。

## 恃兵擅政
懷帝即位，委政於越。吏部郎周穆，清河王覃舅，越之姑子也，與其妹夫諸葛玫共說越曰：「主上之為太弟，張方意也。清河王本太子，為群凶所廢。先帝暴崩，多疑東宮。公盍思伊、霍之舉，以寧社稷乎？」言未卒，越曰：「此豈宜言邪！」遂叱左右斬之。以玫、穆世家，罪止其身，因此表除三族之法。帝始親萬機，留心庶事。越不悅，求出鎮，帝不許，越遂出鎮許昌。

永嘉初，自許昌率苟晞及冀州刺史丁劭討汲桑，破之。越還于許，長史潘滔說之曰：「兗州天下樞要，公宜自牧。」及轉苟晞為青州刺史，由是與晞有隙。尋詔越為丞相，領兗州牧，督兗、豫、司、冀、幽、并六州。越辭丞相不受，自許遷於鄄城。越恐清河王覃終為儲副，矯詔收付金墉城，尋害之。

王彌入許，越遣左司馬王斌率甲士五千人入衛京都。鄄城自壞，越惡之，移屯濮陽，又遷于滎陽。召田甄等六率，甄不受命，越遣監軍劉望討甄。初，東嬴公騰之鎮鄴也，攜并州將田甄、甄弟蘭、任祉、祁濟、李惲、薄盛等部眾萬餘人至鄴，遣就谷冀州，號為乞活。及騰敗，甄等邀破汲桑於赤橋，越以甄為汲郡，蘭為钜鹿大守。甄求魏郡，越不許，甄怒，故召不至。望既渡河，甄退。李惲、薄盛斬田蘭，率其眾降，甄、祉、濟棄軍奔上黨。

越自滎陽還洛陽，以太學為府。疑朝臣貳己，乃誣帝舅王延等為亂，遣王景率甲士三千人入宮收延等，付廷尉殺之。越解兗州牧，領司徒。越既與苟晞構怨，又以頃興事多由殿省，乃奏宿衛有侯爵者皆罷之。時殿中武官並封侯，由是出者略盡，皆泣涕而去。乃以東海國上軍將軍何倫為右衛將軍，王景為左衛將軍，領國兵數百人宿衛。

## 臨陣暴薨
越自誅王延等，大失眾望，而多有猜嫌。散騎侍郎高韜有憂國之言，越誣以訕謗時政害之，而不自安。乃戎服入見，請討石勒，且鎮集兗、豫以援京師。帝曰：「今逆虜侵逼郊畿，王室蠢蠢，莫有固心。朝廷社稷，倚賴於公，豈可遠出以孤根本！」對曰：「臣今率眾邀賊，勢必滅之。賊滅則不逞消殄，已東諸州職貢流通。此所以宣暢國威，藩屏之宜也。若端坐京輦以失機會，則釁弊日滋，所憂逾重。」遂行，留妃裴氏，世子、鎮軍將軍毗，及龍驤將軍李惲並何倫等守衛京都。表以行臺隨軍，率甲士四萬東屯于項，王公卿士隨從者甚眾。詔加九錫。越乃羽檄四方曰：「皇綱失御，社稷多難，孤以弱才，備當大任。自頃胡寇內逼，偏裨失利，帝鄉便為戎州，冠帶奄成殊域，朝廷上下，以為憂懼。皆由諸侯蹉跎，遂及此難。投袂忘履，討之已晚。人情奉本，莫不義奮。當須合會之眾，以俟戰守之備。宗廟主上，相賴匡救。檄至之日，便望風奮發，忠臣戰士效誠之秋也。」所征皆不至。而苟晞又表討越，越以豫州刺史馮嵩為左司馬，自領豫州牧。

越專擅威權，圖為霸業，朝賢素望，選為佐吏，名將勁卒，充於己府，不臣之跡，四海所知。而公私罄乏，所在寇亂，州郡攜貳，上下崩離，禍結釁深，遂憂懼成疾。永嘉五年，薨于項城。王衍等秘不發喪，以襄陽王范為大將軍，統其眾，還葬東海。石勒追及于苦縣甯平城，將軍錢端出兵距勒，戰死，軍潰。勒命焚越柩曰：「此人亂天下，吾為天下報之，故燒其骨以告天地。」於是數十萬眾，勒以騎圍而射之，相踐如山。王公士庶死者十餘萬。王彌弟璋焚其餘眾，並食之。天下歸罪於越，帝發詔貶越為縣王。

何倫、李惲聞越之死，秘不發喪，奉妃裴氏及毗出自京邑，從者傾城，所經暴掠。至洧倉，又為勒所敗，毗及宗室三十六王俱沒於陣。李惲殺妻子奔廣宗，何倫走下邳。裴妃為人所略，賣于吳氏，太興中，得渡江，欲招魂葬越。元帝詔有司詳議，博士傅純曰：「聖人制禮，以事緣情，設塚槨以藏形，而事之以凶；立廟祧以安神，而奉之以吉。送形而往，迎精而還。此墓廟之大分，形神之異制也。至於室廟寢廟祊祭非一處，所以廣求神之道，而獨不祭於墓，明非神之所處也。今亂形神之別，錯廟墓之宜，違禮制義，莫大於此。」於是詔不許。裴妃不奉詔，遂葬越於廣陵。太興末，墓毀，改葬丹徒。

## 引據

分類:晉列傳
無彊

**無彊**，戰國越之末君，之侯之子，無顓之弟也。

王無彊時，越興師北伐田齊，西伐楚，與中國爭彊。當楚威王之時，越北伐齊，齊威王使人說越王，於是越遂釋齊而伐楚。楚威王興兵而伐之，大敗越，殺王無彊，盡取故吳地至浙江，北破齊於徐州。而越以此散，諸族子爭立，或為王，或為君，濱於江南海上，服朝於楚。
## 據
* 《史記·越王句踐世家》
分類:越王世家
不壽

**不壽**，戰國時越之君，句踐之孫、鹿郢之子也。

越王鹿郢十年（公元前四五八年）薨，子不壽立為越王。不壽九年，娶秦厲共公之女。不壽十年（前四四八年），見殺，號為**盲姑**。子朱句立為越王。朱句，《史記·越王句踐世家》曰翁。莊子曰：「越人三弒其君，子搜患之，逃乎丹穴不肯出，越人薰之以艾，乘以王輿」。
## 據
* 《史記索隱》引竹書紀年
分類:越王世家
朱句

**朱句**，《史記·越王句踐世家》作**翁**，戰國時越君，鹿郢之孫、不壽之子也。

越王不壽十年（公元前四四八年）見殺，子朱句立為越王。朱句三十四年滅滕，三十五年滅郯，三十七年（前四一〇年）朱句薨。子翳立為越王。

## 據
* 《史記索隱》引竹書紀年
分類:越王世家
翳

**翳**，《呂氏春秋·審己》作**越王授**，戰國時越之君，朱句之子也。

越王朱句三十七年（公元前四一〇年）薨，子翳立為越王。越王翳有子四人。越王之弟曰豫，欲盡殺之，而為之後。惡其三人而殺之矣，國人不說，大非上。又惡其一人而欲殺之，越王未之聽。其子恐必死，因國人之欲逐豫，圍王宮。越王大息曰：「余不聽豫之言，以罹此難也。」亦不知所以亡也。翳三十三年（公元前三七八年）遷於吳，三十六年（公元前三七五年）七月太子諸咎弒翳。
## 子孫
*太子：諸咎
*子：莽安
*孫：錯枝
## 據
* 《呂氏春秋·審己》
* 《史記索隱》引竹書紀年
分類:越王世家
越

**越**，周時之姒姓之國也。其先無餘，乃禹之苗裔，夏后氏少康之庶子也。封於會稽，以奉守禹之祀。文身斷髮，披草萊而邑焉。後二十餘世，歷無壬、無瞫、夫譚，至於允常。允常之時，與吳王闔閭戰而相怨。允常卒，子句踐立。句踐滅吳，句踐卒，子鹿郢立。鹿郢卒，子不壽立。不壽卒，子朱句立。朱句卒，子翳立。翳卒，子諸咎、孫錯枝、子莽安繼立。莽安卒，子無顓、無彊繼立。無彊伐楚，楚威王興兵而伐之。大敗越，殺無彊。而越以此散，諸族子爭立，或為王，或為君，濱於江南海上，服朝於楚。後七世至閩君搖，佐諸侯平秦。漢高帝復以搖為越王，以奉越後。東越、閩君皆其後也。
## 據
* 《史記·越王句踐世家》
越 (釋義)

*周諸侯國，請閱**[[越]]**；
*越之都會稽，請閱**[[紹興市]]**；
*古南越國，據嶺南，越通粵，請閱**[[廣東省]]**；
*五代嶺南之越國，旋改漢，請閱**[[南漢]]**；
*雒越之後，今東南亞之國，請閱**[[越南]]**；
* 中國姓氏，請閱**[[越姓]]**。
秦 (釋義)

*周諸侯國，後一統中國，請閱**[[秦]]**；
*秦興於關中，請閱**[[陜西省]]**；
*五胡十六國苻氏之國，請閱**[[前秦]]**；
*五胡十六國姚氏之國，請閱**[[後秦]]**；
*五胡十六國乞伏氏之國，請閱**[[西秦]]**；
*漢代稱**[[古羅馬|羅馬]]**曰**大秦**；
*西人稱**[[中國]]**曰**秦**；
* 中國姓氏，請閱**[[秦姓]]**。
諸咎

**諸咎**，戰國時越王翳之太子也。

越王翳有子四人。越王之弟曰豫，欲盡殺之，而為之後。惡其三人而殺之矣，國人不說，大非上。又惡其一人而欲殺之，越王未之聽。諸咎恐必死，因國人之欲逐豫，圍王宮。越王翳三十六年（公元前三七五年）七月諸咎弒翳，十月越人殺諸咎，立子錯枝為君。

## 據
* 《呂氏春秋·審己》
* 《史記索隱》引竹書紀年
分類:越王世家
錯枝

**錯枝**，又作**孚錯枝**，《莊子》作**子搜**，戰國時越之君，越王翳之孫，諸咎之子也。

越王翳三十六年七月太子諸咎弒其父翳，十月，越人殺諸咎。越人三弒其君，子搜（錯枝）患之，逃乎丹穴不肯出，越人薰之以艾，乘以王輿。立錯枝為君。翌年，大夫寺區定越亂，立無余之。
## 據
* 《史記索隱》引竹書紀年
分類:越王世家
魯湣公

**魯湣公**，《史記》作**文公**，姬姓，名**賈**，乃戰國時魯之君。平公之子也。

平公二十年薨，子賈即位，是為湣公。湣公七年，楚懷王死於秦。湣公二十三年薨，子讎即位，是為頃公。《史記》以文公元年為周赧王二十年（公元前二九五年），二十三年為赧王四十二年（公元前二七三年）。楊寬《戰國史料編年輯證》以湣公元年為赧王十三年（公元前三〇二年），二十三年為赧王三十五年（公元前二八〇年）。

## 據
* 《史記·魯周公世家》
*楊寬《戰國史料編年輯證》
分類:魯公世家
宋襄公

**宋襄公**，子姓，諱**茲父**，春秋時宋之君，桓公之太子也。

桓公三十年（魯僖公八年）冬，桓公病，太子茲甫讓其庶兄目夷為嗣，目夷不可。三十一年（魯僖公九年）春，桓公薨，太子茲甫即位，是為襄公。夏公會宰周公及齊、魯、衛、鄭、許、曹諸侯於葵邱。秋，諸侯盟於葵邱。公以目夷為仁，使為左師以聼政，於是宋治。

襄公二年（魯僖公十一年）夏，揚、拒、泉、臯、伊、洛之戎同伐京師，入王城，焚東門，王子帶召之也。

三年（魯僖公十二年）秋，王討王子帶，子帶奔齊。四年（魯僖公十三年）夏，公會齊、魯、陳、衛、鄭、許、曹諸侯於鹹，淮夷病杞，且謀王室也。秋，諸侯戍周。六年（魯僖公十五年），秦、楚伐徐，三月，公會諸侯盟於牡邱，遂次於匡，諸侯之大夫救徐。因宋桓公二年曹與諸侯伐宋，冬，宋伐曹。

七年（魯僖公十六年）春，宋地茀星如雨，與雨偕下。隕石於宋五，隕星也。六鹢退飛過宋都，風也。周內史叔興聘於宋，宋襄公問焉，曰；「是何祥也？吉兇焉在？」對曰：「今茲魯多大喪，明年齊有亂，君將得諸侯而不終。」退而告人曰：「君失問。是陰陽之事，非吉兇所生也。吉兇由人，吾不敢逆君故也。」冬十二月，公會諸侯於淮夷，病鄫，且東略也。

八年（魯僖公十七年）冬十月，齊桓公薨，宋欲為盟會。齊孝公來奔。九年（魯僖公十八年）春正月，公會曹伯、衛人、邾人伐齊，齊殺無虧，將立孝公，不勝四公子之徒，遂與宋戰。夏五月，宋敗齊師於甗，立孝公而還。

十年（魯僖公十九年）春，執滕子嬰齊。夏六月，公及曹人、邾人盟於曹南，鄫子會盟於邾。公使邾子用鄫子於次睢之社，欲以屬東夷。睢水次有妖神，東夷皆社祠之。宋使邾殺鄫子為犠牲以祭之，欲僥福於神，以屬東夷。秋，以曹南之盟不修地主禮，宋圍曹。宋襄公為鹿上之盟，以求諸侯於楚，楚成王許之。十二年（魯僖公二十一年）春，宋及齊人、楚人盟於鹿上。公子目夷諫曰：「小國爭盟，禍也。」襄公不聽。秋，公及楚、陳、蔡、鄭、許、曹諸侯會於盂，目夷曰：「禍其在此乎？君欲已甚，何以堪之！」於是楚執宋襄公以伐宋。冬十二月，魯侯會諸侯盟於亳，以釋宋公。子魚曰：「禍猶未也。」

十三年（魯僖公二十二年）夏，公及衛、許、滕諸侯伐鄭，楚伐宋以救鄭。子魚曰：「禍在此矣。」襄公將戰，子魚諫曰：「天之棄商久矣，不可。」莊公孫大司馬固諫，弗聽。冬十一月，公及楚人戰於泓，楚人未濟，目夷曰：「彼眾宋寡，及其未濟擊之。」公不聽。已濟未陳，又曰：「可擊。」公曰：「待其已陳。」陳成，宋人擊之。宋師敗績，襄公傷股。國人皆怨公。公曰：「君子不困人於阸，不鼓不成列。」子魚曰：「兵以勝為功，何常言與！必如公言，即奴事之耳，又何戰為？」楚成王已救鄭，鄭文公享之；去而取鄭二姬以歸。叔瞻曰：「成王無禮，其不沒乎？為禮卒於無別，有以知其不遂霸也。」是年，晉公子重耳過宋，襄公以傷於楚，欲得晉援，厚禮重耳以馬二十乘。

十四年（魯僖公二十三年）春，以十年盟於齊、宋不與會故，齊伐宋，圍緡。夏五月，襄公病傷於泓而竟薨，在位十四年。子王臣立，是為成公。
## 據
* 《史記·宋微子世家》
* 《左傳》
分類:宋公世家
曹昭公

**曹昭公**，姬姓，名**班**，乃春秋時之曹第十五君。僖公之子也。

僖公九年（魯莊公三十二年）薨，昭公即位。昭公三年（魯僖公元年），狄伐邢，公及齊師、宋師次於聶北，救邢。夏，邢遷於夷儀，曹師及齊、宋城邢。秋八月，公會齊、魯、宋、鄭、邾諸侯於檉。六年（魯僖公四年），公會齊、魯、宋、陳、衛、鄭、許諸侯侵蔡，蔡潰，遂伐楚，次於陘。夏，遂至楚召陵，楚屈完來盟於師，盟於召陵。冬，曹會齊、魯、宋、衛、鄭、許諸侯之師侵陳。七年（魯僖公五年），公及齊、魯、宋、陳、衛、鄭、許諸侯會王世子於首止，鄭伯逃歸不盟。八年（魯僖公六年），公會齊、魯、宋、陳、衛諸侯伐鄭，圍新城。楚圍許，諸侯遂救許。九年（魯僖公七年），秋七月，昭公薨，在位九年，冬，葬昭公。子襄立，是為共公。

## 據
* 《史記·管蔡世家》
* 《左傳》
分類:曹世家
魯穆公

**魯穆公**，姬姓，名**顯**，《世本》作**不衍**，乃戰國時魯之君。元公之子也。

元公二十一年薨，子顯即位，是為穆公。元年，穆公以博士公儀休為相，三桓亡。四年，齊攻魯之莒、安陽，以吳起為將，敗齊。五年，吳起奔魏。齊伐魯取都。八年，齊取魯郕。二十二年，齊伐魯，取郕。韓救魯。二十六年，魯敗齊於平陸。穆公二十三年薨，子奮即位，是為共公。

魯穆公問於子思曰：「吾聞龐𥼴氏之子不孝，其行奚如？」子思對曰：「君子尊賢以崇德，舉善以觀民。若夫過行，是細人之所識也，臣不知也。」子思出。子服厲伯入見，問龐𥼴氏子，子服厲伯對曰：「其過三。」皆君之所未嘗聞。自是之後，君貴子思而賤子服厲伯也。 或曰：魯之公室，三世劫於季氏，不亦宜乎？明君求善而賞之，求奸而誅之，其得之一也。故以善聞之者，以說善同於上者也；以奸聞之者，以惡奸同於上者也：此宜賞譽之所及也。不以奸聞，是異於上而下比周於奸者也，此宜毀罰之所及也。今子思不以過聞而穆公貴之，厲伯以奸聞而穆公賤之。人情皆喜貴而惡賤，故季氏之亂成而不上聞，此魯君之所以劫也。且此亡王之俗，取、魯之民所以自美，而穆公獨貴之，不亦倒乎？

魯穆公問：「何如而可謂忠臣？」子思曰：「恒稱其君之惡者，可謂忠臣矣。」公不悅，揖而退之。成孫弋見，公曰：「鄉者吾問忠臣於子思，子思曰：『恒稱其君之惡者，可謂忠臣矣。』寡人惑焉，而未之得也。」成孫弋曰：「噫，善哉，言乎！夫為其君之故殺其身者，嘗有之矣。恒稱其君之惡，未之有也。夫為其君之故殺其身者，效祿爵者也。恒稱其君之惡者，遠祿爵者也。為義而遠祿爵，非子思，吾惡聞之矣。」

《史記·六國年表》以穆公在位三十一年，元年為周威烈王十九年（公元前四〇七年），三十一年為周安王二十五年（公元前三七七年）。楊寬《戰國史料編年輯證》以穆公元年為威烈王十一年（公元前四一五年），三十三年為安王十九年（公元前三八三年）。

## 據
* 《史記·魯周公世家》
*楊寬《戰國史料編年輯證》
分類:魯公世家
魯康公

**魯康公**，姬姓，名**屯**，乃戰國時魯之君。共公之子也。

共公三十年（《史記·六國年表》作二十四年、《史記·魯周公世家》作二十二年）薨，子屯即位，是為康公。楚將伐齊，魯親之，齊威王患之。張丐曰：「臣請令魯中立。」乃為齊見魯康公。康公曰：「齊王懼乎？」。曰：「非臣所知也，臣來吊足下。」康公曰：「何吊？」曰：「君之謀過矣。君不與勝者而與不勝者，何故也？」康公曰：「子以齊、楚為孰勝哉？」對曰：「鬼且不知也。」「然則予何以吊寡人？」曰：「齊、楚之權敵也，不用有魯與無魯。足下豈如令眾而合二國之後哉！楚大勝齊，其良士選卒必殪，其余兵足以待天下；齊為勝，其良士選卒亦殪。而君以魯眾合戰勝後，此其為德也亦大矣，其見恩德亦其大也。」康公以為然，乃退師。康公九年（公元前三四四年）薨，子匽即位，是為景公。
## 據
* 《戰國策·齊策一》
*楊寬《戰國史料編年輯證》
分類:魯公世家
魯景公

**魯景公**，姬姓，名**匽**，乃戰國時魯之君。康公之子也。

康公九年薨，子匽即位，是為景公。景公二十一年薨，子叔即位，是為平公。《史記·六國年表》以景公在位二十九年，元年為周顯王二十六年（公元前三四三年），二十九年為周慎靚王六年（公元前三一五年）。楊寬《戰國史料編年輯證》以景公二十一年為顯王四十六年（公元前三二三年）。
## 據
* 《史記·魯周公世家》
*楊寬《戰國史料編年輯證》
分類:魯公世家
魯平公

**魯平公**，姬姓，名**叔**，《世本》作**旅**，乃戰國時魯之君。景公之子也。

景公二十一年薨，子叔即位，是為平公。平公二十年薨，子賈即位，是為湣公。《史記·六國年表》以平公在位十九年，元年為周赧王元年（公元前三一四年），十九年為赧王十九年（公元前二九六年）。楊寬《戰國史料編年輯證》以平公在位二十年，元年為周顯王四十七年（公元前三二二年），二十年為赧王十二年（公元前三〇三年）。
## 據
* 《史記·魯周公世家》
*楊寬《戰國史料編年輯證》
分類:魯公世家
魯悼公

**魯悼公**，姬姓，名**寧**，乃戰國時魯之君。哀公之子也。

哀公二十七年薨，子寧即位，是為悼公。悼公之時，三桓勝，魯如小侯，卑於三桓之家。悼公三十一年薨，子嘉即位，是為元公。《史記·六國年表》以悼公在位三十九年，三十九年為周考王十二年（公元前四二九年）。楊寬《戰國史料編年輯證》以悼公在位三十一年，三十一年為考王四年（公元前四三七年）。

## 據
* 《史記·魯周公世家》
*楊寬《戰國史料編年輯證》
分類:魯公世家
魯元公

**魯元公**，姬姓，名**嘉**，乃戰國時魯之君。悼公之子也。

悼公三十一年薨，子寧即位，是為元公。元公二十一年薨，子顯即位，是為穆公。《史記·六國年表》以悼公元年為周考王十三年（公元前四二八年），二十一年為周威烈王十八年（公元前四〇八年）。楊寬《戰國史料編年輯證》以悼公在位三十一年，元年為考王五年（公元前四三六年），二十一年為威烈王十年（公元前四一六年）。
## 據
* 《史記·魯周公世家》
*楊寬《戰國史料編年輯證》
分類:魯公世家
史彌遠

**史彌遠**，字**同叔**，越王史浩之子也。

## 門蔭入仕
宋淳熙六年，補承事郎。八年，轉宣義郎，銓試第一，調建康府糧料院，改沿海制置司幹辦公事。十四年，舉進士。紹熙元年，授大理司直。二年，遷太社令。三年，遷太常寺主簿，以親老請祠，主管沖佑觀，旋丁父憂。慶元二年，復為大理司直，尋改諸王宮大小學教授。輪對，乞旌廉潔之士，推舉薦之賞。浚溝洫、固堤防、實倉廩、均賦役、課農桑、禁末作，為水旱之備。葺城郭、修器械、選將帥、練士卒、儲粟穀、明烽燧，為邊鄙之防。丞相京鏜屏左右曰：「君他日功名事業過鏜遠甚，願以子孫為託。」四年，授樞密院編修官，遷太常丞，尋兼工部郎官，改刑部。六年，改宗正丞。丐外，知池州。嘉泰四年，提舉浙西常平。開禧元年，授司封郎官兼國史編修、實錄檢討，遷秘書少監，遷起居郎。二年，兼資善堂直講。

## 誅韓媾和
韓侂冑建開邊之議，以堅寵固位，已而邊兵大衄，詔在位者言事，彌遠上疏曰：「今之議者，以為先發者制人，後發者制於人，此為將之事，施於一勝一負之間，則可以爭雄而捷出。若夫事關國體、宗廟社稷，所係甚重，詎可舉數千萬人之命輕於一擲乎？京師根本之地，今出戍既多，留衛者寡，萬一盜賊竊發，誰其禦之？若夫沿江屯駐之兵，各當一面，皆所以拱護行都，尤當整備，繼今勿輕調發，則內外表裏俱有足恃，而無可伺之隙矣。所遣撫諭之臣，止令按歷邊陲，招集逋寇，戒飭將士，固守封圻。毋惑浮言以撓吾之規，毋貪小利以滋敵之釁，使民力愈寬，國勢愈壯，遲之歲月，以俟大舉，實宗社無疆之福。」

奏方具，客曰：「侂冑必以奏議占人情，太夫人年高，能無貽親憂乎？」彌遠曰：「時事如此，言入而益于國，利於人，吾得罪甘心焉。」封鄞縣男兼權刑部侍郎。三年，改禮部兼同修國史、實錄院同修撰，仍兼刑部。

兵端既開，敗衄相屬，累使求和，金人不聽。都城震搖，宮闈疑懼，常若禍在朝暮，然皆畏侂冑莫敢言。彌遠力陳危迫之勢，皇子詢聞之，亟具奏，乃罷侂冑並陳自強右丞相。既而臺諫、給舍交章論駁，侂冑乃就誅。召彌遠對延和殿，宋寧宗欲命為簽書樞密院事，力辭，乃遷禮部尚書兼國史實錄院修撰。

詢立為太子，兼詹事，遣使詣金求和，金人以大散、隔牙二關、濠州來歸，疏奏：「今兩淮、襄、漢沿邊之地，瘡痍未瘳，軍實未充。當勉厲將帥，盡吾委寄之誠；簡閱士卒，覈其尺籍之闕。繕城堡，葺器械，儲糗糧。當聘使既通之後，常如干戈未定之日，推擇帥守以壯藩屏之勢，獎拔智勇以備緩急之求。」拜同知樞密院事兼太子賓客，進封伯爵。

## 拜相專權
嘉定元年，遷知樞密院事，進奉化郡侯兼參知政事，拜右丞相兼樞密使兼太子少傅，進**開國公**。丁母憂，歸治葬，太子請賜第行在，令就第持服，以便咨訪。二年，以使者趣行急，乃就道，起復右丞相兼樞密使兼太子少師。四年，落起復。雪趙汝愚之冤，乞褒贈賜諡，釐正誣史，一時偽學黨人朱熹、彭龜年、楊萬里、呂祖儉雖已歿，或褒贈易名，或錄用其後，召還正人故老於外。十四年，賜家廟祭器。

寧宗崩，擁立理宗，於是拜太師，依前右丞相兼樞密使，進封**魏國公**。六辭不拜，因乞解機政，歸田里，帝從之。寶慶二年，拜少師，賜玉帶。勸上傾心順承以事太后，力學修德以答皇天眷祐，以副四海歸戴。紹定元年，上太后尊號，拜太傅，八辭不拜。夏，得疾，累疏丐歸，不許。都城災，五疏乞罷斥，乃降封奉化郡公。五年春，復爵。六年，將拜太師，三具奏辭，乞免出命，不許。乃拜太師，依前右丞相兼樞密使、**魯國公**，又三具奏辭。紹定五年，上疏乞謝事，拜太傅。未幾，拜太師、左丞相兼樞密使。上疏乞解機政，依前太師特授保寧、昭信軍節度使，充醴泉觀使，進封**會稽郡王**。卒，遺表聞，帝震悼，輟朝三日，特贈中書令，追封**衛王**，諡**忠獻**。

初，誅李全、復淮安、克盱眙、第功行賞，諸將皆望不次拔擢。或言於彌遠，彌遠曰：「御將之道，譬如養鷹，饑則依入，飽則揚去。曹彬下江南，太祖未肯以使相與之。況今邊戍未撤，警報時聞，若諸將一一遂其所求，志得意滿，猝有緩急，孰肯效死？」趙善湘以從官開閫，指授之功居多，日夜望執政。彌遠曰：「天族於國有嫌，高宗有詔止許任從官，不許為執政。紹熙末，因汝愚、彥逾有定策功，是以權宜行之。某與善湘姻家，則又豈敢。」彌遠親密友周鑄、兄彌茂、甥夏周篆皆寄以腹心，人皆謂三人者必顯貴，然鑄老於布衣，彌茂以執政恩入流，周篆以捧香恩補官，俱止訓武郎而已。

初，彌遠既誅韓侂冑，相寧宗十有七年。迨寧宗崩，廢濟王，非寧宗意。立理宗，又獨相九年，擅權用事，專任儉壬。理宗德其立己之功，不思社稷大計，雖臺諫言其姦惡，弗恤也。彌遠卒，寵渥猶優其子孫，厥後為制碑銘，以「公忠翊運，定策元勳」題其首。濟王不得其死，識者群起而論之，而彌遠反用李知孝、梁成大等以為鷹犬，於是一時之君子貶竄斥逐矣。

## 引據

分類:宋列傳
曹宣公

**曹宣公**，姬姓，名**廬**，乃春秋時之曹第十八君。文公之子也。

文公二十三年（魯宣公十四年）薨，宣公即位。宣公三年（魯宣公十七年），公會晉、魯、衛、邾諸侯同盟於斷道。六年（魯成公二年），公子首會晉、魯、衛之師及齊師戰於鞌，齊師敗績。十一月，魯及楚平，曹及魯侯、楚、秦、宋、陳、衛、鄭、齊、邾、薛、鄫諸侯之大夫盟於蜀。七年（魯成公三年），公會晉、魯、宋、衛諸侯伐鄭。九年（魯成公五年），冬十一月，周定王崩，簡王立。十二月，公會晉、魯、齊、宋、衛、成、邾、杞諸侯同盟於蟲牢。十一年（魯成公七年），公如魯朝。秋，楚伐鄭，公會晉、魯、齊、宋、衛、莒、邾、杞諸侯救鄭。八月，同盟於馬陵。十三年（魯成公九年），公會晉、魯、齊、宋、衛、鄭、莒、齊諸侯同盟於蒲，晉執鄭成公，鄭人立太子髠頑。十四年（魯成公十年），公會晉、魯、齊、宋、衛諸侯伐鄭，而歸鄭成公。十七年（魯成公十年）夏五月，公會晉、魯、齊、宋、衛、鄭、邾、滕諸侯伐秦，宣公薨於師。冬，葬宣公。子負芻即位，是為成公。
## 據
* 《史記·管蔡世家》
* 《左傳》
分類:曹世家
曹共公

**曹共公**，姬姓，名**襄**，乃春秋時之曹第十六君。昭公之子也。

昭公九年（魯僖公七年）薨，共公即位。是年閏月，周惠王崩，襄王懼大叔帶之難，不發喪。共公元年（魯僖公八年），公會周人、齊、魯、宋、衛、許、陳諸侯盟於洮，謀王室也。二年（魯僖公九年），公會齊、魯、宋、衛、鄭、許諸侯於葵邱。秋九月，盟於葵邱。六年（魯僖公十三年），公會齊、魯、宋、陳、衛、鄭、許諸侯於鹹，淮夷病杞，且謀王室也。八年（魯僖公十五年），楚伐徐，公會諸侯盟於牡邱，遂次於匡，諸侯之大夫救徐。秋七月，及徐，師伐楚與國厲，以救徐。冬，宋伐曹。九年（魯僖公十六年），公會齊、魯、宋、陳、衛、鄭、許、邢諸侯於淮，齊桓公薨，五公子爭立。十一年（魯僖公十八年），公及宋、衛、邾伐齊，納齊孝公。十二年（魯僖公十九年），曹及宋、邾盟於曹南。曹與盟而不服，不肯致地主禮。秋，宋人圍曹。十四年（魯僖公二十一年），公及宋、楚、陳、蔡、鄭、許諸侯會於盂，楚執宋襄公，以伐宋。十六年（魯僖公二十三年），晉公子重耳其亡過曹，共公無禮，欲觀其駢脅。僖負羈諫，不聽，私善於重耳。十七年（魯僖公二十四年），周大叔帶作亂，王出居於鄭。十八年（魯僖公二十五年），王入於王城。殺大叔帶。二十一年（魯僖公二十八年），晉侵曹。三月，晉文公重耳伐曹，虜共公以歸，令軍毋入僖負羈之宗族閭。遂敗楚師於城濮。冬，諸侯圍許，或說晉文公曰：「昔齊桓公會諸侯，復異姓；今君囚曹君，滅同姓，何以令於諸侯？」晉乃復歸共公。共公遂會諸侯圍許。三十年（魯文公四年），公如晉會正，會受貢賦之政。三十三年（魯文公七七〉公會宋、衛、陳、鄭、許諸侯。晉大夫盟於扈。三十四年（魯文公八年）秋八月，襄王崩，頃王立。三十五年（魯文公九年），秋八月，共公薨。冬，葬共公。子夀即位，是為文公。
## 據
* 《史記·管蔡世家》
* 《左傳》
分類:曹世家
曹文公

**曹文公**，姬姓，名**夀**，乃春秋時之曹第十七君。共公之子也。

共公三十五年（魯文公九年）薨，文公即位。文公二年（魯文公十一年），公如魯朝。五年（魯文公十四年）春，周頃王崩，匡王立。夏六月公會宋、魯、陳、衛、鄭、許諸侯、晉趙盾同盟於新城。六年（魯文公十五年），公如魯朝。冬公會晉、宋、衛、蔡、陳、鄭、許諸侯盟於扈，謀伐齊。十二月，齊侵魯，遂伐曹，入其郛。九年（魯文公十八年），宋武氏之族作亂，以曹師伐宋。十年（魯宣公元年），楚、鄭侵陳、宋，公會宋、陳、衛諸侯、晉師於棐林，伐鄭。十一年（魯宣公二年），冬十月，匡王崩，定王立。十二年（魯宣公三年），宋圍曹，報武氏之亂。十六年（魯宣公七年），公會晉、魯、宋、衛、鄭諸侯於黑壞，周王叔桓公臨之，以謀不睦。十八年（魯宣公九年），公及晉、宋、衛、鄭諸侯會於扈。十九年（魯宣公十年），鄭及楚平，曹及晉、宋、衛伐鄭，取成而還。二十一年（魯宣公十二年），及晉、宋、衛同盟於清邱。二十三年（魯宣公十四年），夏五月，文公薨，秋九月葬文公。子廬即位，是為宣公。
## 據
* 《史記·管蔡世家》
* 《左傳》
分類:曹世家
曹成公

**曹成公**，姬姓，名**負芻**，乃春秋時之曹第十九君。宣公之庶子也。

宣公十七年（魯成公十三年）會伐秦，宣公薨於師，曹人使負芻守，負芻殺太子而自立，是為成公。成公二年（魯成公十五年），公會晉、魯、衛、鄭、宋、齊、邾諸侯同盟於戚，晉厲公執公歸於京師，諸侯將見公子欣時於王而立之。欣時，宣公庶子子臧。欣時奔宋。三年（魯成公十六年），曹人請於晉曰：自曹先君宣公即世，國人曰：「若之何，憂猶未弭。」而又討我寡君，以亡曹國社稷之鎮公子（子臧），是大泯曹也。先君無乃有罪乎，若有罪，則君列諸會矣。君唯不遺德、刑，以伯諸侯，豈獨遺諸敝邑，敢私布之。秋，曹人復請於晉，成公歸自京師。四年（魯成公十七年），夏，公會周尹子、單子、晉、魯、齊、宋、衛、邾諸侯伐鄭。六月，同盟於柯陵。冬，復會伐鄭。宋魚石叛。六年（魯襄公元年），曹會晉、魯、宋、衛、莒、邾、滕、薛諸侯之大夫圍宋彭城，彭城降晉。夏，晉伐鄭。曹及齊、魯、邾、杞諸侯之師次於鄫，以待之。秋九月，周簡王崩，靈王立。七年（魯襄公二年），曹會晉、魯、宋、衛、邾諸侯之大夫於戚，謀鄭。冬，復會於戚，遂城虎牢，鄭人乃成。十年（魯襄公五年），公會晉、魯、宋、陳、衛、鄭、莒、邾、滕、薛、齊、吳、鄫諸侯於戚。冬，戍陳，楚伐陳，公會晉、宋、衛、鄭、齊諸侯救陳。十二年（魯襄公七年），楚圍陳，公會晉、魯、宋、陳、衛、莒、邾諸侯於鄬以救陳。十四年（魯襄公九年），冬公會晉、魯、宋、衛、莒、邾、滕、薛、杞、小邾、齊諸侯伐鄭，鄭成。十一月，同盟於戱。十二月，復會伐鄭。十五年（魯襄公十年），公會諸侯會吳於柤秋，公會伐鄭，戍鄭虎牢，鄭及晉平。楚救鄭，鄭復從楚。十六年（魯襄公十一年），公會伐鄭。秋七月，同盟於亳城北。九月，復會伐鄭，鄭成。冬十二月，會於蕭魚。十九年（魯襄公十四年），曹會晉、魯、齊、宋、衛、鄭、莒、邾、滕、薛、杞、小邾諸侯之大夫會吳於向。夏，會伐秦。二十一年（魯襄公十六年），春三月，公會晉、魯、宋、衛、鄭、莒、邾、薛、杞、小邾諸侯於溴梁。戊寅，大夫盟。二十二年（魯襄公十七年），衛石買伐曹。二十三年（魯襄公十八年）冬十月，公會晉、魯、宋、衛、鄭、莒、邾、滕、薛、杞、小邾諸侯同圍齊，成公薨於師。明年春正月，葬成公。子滕即位，是為武公。
## 據
* 《史記·管蔡世家》
* 《左傳》
分類:曹世家
曹武公

**曹武公**，姬姓，名**滕**，乃春秋時之曹第二十君。成公之子也。

成公二十三年（魯襄公十八年）薨，武公即位。武公二年（魯襄公十二年），公會晉、魯、齊、宋、衛、鄭、莒、邾、滕、薛、杞、小邾諸侯盟於澶淵。三年（魯襄公二十一年），公如魯朝，公會晉、魯、齊、宋、衛、鄭、莒、邾諸侯於商任。四年（魯襄公二十二年），公會晉、魯、齊、宋、衛、鄭、莒、邾、薛、杞、小邾諸侯於沙隨。六年（魯襄公二十四年），公會晉、魯、宋、衛、鄭、莒、邾、滕、薛、杞、小邾諸侯於夷儀。七年（魯襄公二十五年），公會諸侯於夷儀伐齊。秋七月，同盟於重邱。八年（魯襄公二十六年），衛寧喜弒殤公，曹會魯侯、晉人、鄭良霄、宋人於澶淵，以討衛。九年（魯襄公二十七年），宋向戌欲弭諸侯之兵，夏，曹會晉、楚、魯、宋、齊、秦、鄭、陳、衛、邾、滕、蔡、許諸侯之大夫於宋，秋七月，盟於宋。十年（魯襄公二十八年），冬，周靈王崩，景王立。十一年（魯襄公二十九年），曹會晉、魯、齊、宋、衛、鄭、莒、滕、薛、杞、小邾諸侯之大夫城杞。十二年（魯襄公三十年），曹會晉、魯、齊、宋、衛、鄭、莒、邾、滕、薛、杞、小邾諸侯之大夫於澶淵，宋災故。十四年（魯昭公元年），曹會晉、楚、魯、齊、宋、衛、陳、蔡、鄭、許諸侯之大夫於虢。二十三年（魯昭公十年），晉平公卒，使如晉葬平公。二十四年（魯昭公十一年），楚圍宋。秋，曹會晉、魯、齊、宋、衛、鄭、杞諸侯之大夫於厥憖，謀救蔡。二十六年（魯昭公十三年），公會周劉子、晉、魯、齊、宋、衛、鄭、莒、邾、滕、薛、杞、小邾諸侯於平邱。二十七年（魯昭公十四年）春三月，武公薨。秋，葬武公。子須即位，是為平公。
## 據
* 《史記·管蔡世家》
* 《左傳》
分類:曹世家
曹平公

**曹平公**，姬姓，名**須**，乃春秋時之曹第二十一君。武公之子也。

武公二十七年（魯昭公十四年）薨，平公即位。平公四年（魯昭公十八年）春三月，薨。秋七月，葬平公。子午即位，是為悼公。
## 據
* 《史記·管蔡世家》
* 《左傳》
分類:曹世家
曹悼公

**曹悼公**，姬姓，名**午**，乃春秋時之曹第二十二君。平公之子也。

平公四年（魯昭公十八年）薨，悼公即位。悼公三年（魯昭公二十一年），宋華氏叛，大夫翰胡會晉、齊、衛、救宋。四年（魯昭公二十三年），夏四月，周景王崩，悼王立，王子朝作亂。冬十月，悼王崩，敬王立，王居於狄泉。七年（魯昭公二十五年），曹會晉、魯、宋、衛、鄭、邾、滕、薛、小邾諸侯之大夫於黃父，謀王室。明年，王入於成周，王子朝出奔楚。九年（魯昭公二十七年），曹會晉、宋、衛、邾、滕諸侯之大夫於扈，戍周。悼公朝於宋，宋囚之；曹立其弟野，是為聲公。冬十月，悼公薨於宋，明年春三月，歸葬。
## 據
* 《史記·管蔡世家》
* 《左傳》
分類:曹世家